Изгелек өләшә » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Изгелек өләшә\nИзгелек өләшә 08.03.2019 // Йәмғиәт\nҺәр төбәк үҙенең әүҙем, эшһөйәр шәхестәре менән ғорурлана. Билал ауыл биләмәһендә лә ундай кешеләр етерлек. Шуларҙың береһе – ауыл китапханасыһы Райхана Эдуард ҡыҙы Булатова. Уны мәҙәниәт хеҙмәткәре, хәбәрсе булараҡ та район халҡы яҡшы белә, ауылдаштары ла ихтирам итә. Ул күптән үҙенең ябайлығы, эшен яҡшы белеүе, ярҙамсыллығы менән һәр кемдең күңеленә үтеп ингән, халыҡ араһында абруй ҡаҙанған.\nРайхана Булатова Өфө китапханасылар техникумын тамамлағандан һуң Билалға китапханасы булып эшкә килә. Шул көндән алып, инде 30 йылдан ашыу, һөнәренә тоғро. Әлбиттә, әҙәбиәткә, китапҡа һөйөүе булмаған кеше бындай тынғыһыҙ эштә артыҡ тора алмаҫ ине. Үҙ эшенең оҫтаһына әүерелгән китапханасы һәр килгән кешегә китап биреп кенә ҡалмай, рухи аҙыҡ та өләшә, аҡыллы кәңәштәрен дә бирә. Ауыл китапханаһына күберәк инәй-олатайҙар, мәктәп уҡыусылары, ялға ҡайтҡан студенттар килә. Уларҙы Райхана Эдуард ҡыҙы һәр ваҡыт шатланып ҡаршы ала.\nАуылда îéîøòîðîëғàí бер мәҙәни сара ла унһыҙ үтмәй. Район кимәлендә ниндәй генә конкурстар, акциялар óҙìàһûí һәр саҡ ихлас ҡатнаша, ауылдаштарын йәлеп итә. Ағинәйҙәр, ҡатын-ҡыҙҙар советы менән ҡулға-ҡул тотоношоп, һәр саҡ бергәләшеп, ҡайнап йәшәй. Ниндәй генә эшкә тотонһа ла аҙағына еткермәйенсә, маҡсатына ирешмәйенсә ҡуймай. Уның баһалап бөткөһөҙ хеҙмәте ауылда ғына түгел, районда ла иғтибарҙан ситтә ҡалмай. 2002 йылда район китапханасылар конкурсында, шул уҡ йылда Учалыла “Тыуған яҡҡа һәм туған телгә һөйөү” номинацияһында еңеү яулай, Бөтә донъя башҡорттары ҡоролтайының Маҡтау ҡағыҙына лайыҡ була. Бынан тыш, район, ауыл хакимиәтенең Почет грамоталары менән бүләкләнә. Үткән йыл геройым өсөн үтә лә уңышлы булды: “Йәшлек” гәзитенең йыллыҡ лауреаты, “Атайсал” гәзите ойошторған “Урал аръяғының иң яҡшы йөҙ ғаиләһе” конкурсында матур ғаиләләрҙе күп яҡтыртҡаны өсөн “Иң яҡшы автор” номинацияһында еңеү яулай.\n“Башҡортостандың иң яҡшы китапханаһы” бәйгеһендә ҡатнашып, төрлө номинацияларҙа билдәләнә. Иң мөһиме – китапханаға уҡыусыларҙы йәлеп итеү маҡсатында төрлө осрашыуҙар үткәрә. Яҙыусыларҙы саҡырһынмы, редакция журналистары менән осрашһынмы – барыһына ла өлгөрә, һәммәһен күңелен һалып ойоштора.\nБилал ауылының ҡатын-ҡыҙҙар ойошмаһы етәксеһе Илдүсә Әминева менән берлектә “Әйберҙәр банкы”н ойоштороп, мохтаждар өсөн ҙур эш башҡаралар. Бигерәк тә балалар әйберенә ихтыяж ҙур, ауыл халҡы был эштә ҙур теләк менән әүҙем ҡатнаша. Быйыл Райхана Булатова йәнә бер матур йолаға нигеҙ һалды. Баймаҡ районының биләмә-ара китапханаһы “Башҡортостандың 100 йыллығына – 100 изге эш” проектын тәҡдим итте. Район үҙәгенән ҡайтып та өлгөрмәй, ауылдағы әүҙем ҡатын-ҡыҙ эшҡыуарҙарының береһе Миләүшә Әминева Райхана Эдуард ҡыҙына шылтыратып, күңелендә йөрөткән уйы менән уртаҡлаша. Уйҙар берләшә, фекерҙәр берегә. Билалдың тәүге изге эше атҡарыла: эшҡыуар Миләүшә Әминева үҙенең класташының ғаиләһенә күстәнәстәр алып барып тапшыра. Райхана Булатова әҙәбиәт һөйөүселәр араһында ла “Һәр кем уҡырға тейеш 100 башҡорт китабы” акцияһын башлай. Был изге эшкә тағы икенсеһе ҡушыла. Быныһы “Уҡыған китабың тураһында дуҫыңа хат” тип атала. Проектҡа ҡушылыусы мәктәп коллективы һәм уҡыусылары бер-береһенә әллә күпме хат яҙа, китаптар хаҡында йылы һүҙҙәр әйтелә, тәьҫораттар сағыла.\nӘйҙәүсеһе булғас, эйәреүселәр табыла тора: оло йәштәгеләрҙең йорт алдын ҡарҙан таҙартыу булһынмы, гәзит-журналдарға яҙылыу һәм уны таратыуҙы ойоштороумы, “Китапханаға китап бүләк ит!” акцияһында ҡатнашыумы – барыһын да дәртле һәм үҙ эшен яратҡан ауыл китапханасыһы алып бара. Әйткәндәй, ауылдың иң оло аҡһаҡалы 83 йәшлек Сәлимйән Ғайсин, акция хаҡында ишетеп, үҙенең шәхси китапханаһынан 50 дана китап бүләк итә. Әлбиттә, билалдар башҡарған бар изге эштәрҙе һанап сығыу мөмкин дә түгел.\nШәхси тормошонда ла уңа геройым. Йәшләй яратып өéëәíåøêәí тормош иптәше Радмир Булатов менән өс балаға ғүмер биреп, бәхетле тормош көтә. Бөгөн уларҙың бәхетен тулыландырып кескәй ейәнсәрҙәре Камила үҫә. Бәләкәс улдары Юлдаш та әсәһе кеүек әҙәбиәтте һәм ижадты ярата. “Йәншишмә” гәзитенең йәш хәбәрсеһе. Ҡыҙҙары Ләйсән мәктәптә уҡып йөрөгән ваҡытында уҡ, ситтән тороп Өфө кооператив техникумында белем ала. Артабан да ныҡлы һаулыҡ, күңел тыныслығы, ғаилә именлеге, яңынан-яңы ижади үрҙәр юлдаш булһын ауыл китапханасыһына.


Хәбәрҙәр: “Сэнди”: ҡорбандар һаны арта, зыян миллиард долларҙарға барып етә.\n“Сэнди”: ҡорбандар һаны арта, зыян миллиард долларҙарға барып етә.\nШишәмбегә ҡарай төндә АҠШ-тың Көнсығыш яр буйҙарына ябырылған“Сэнди”ҡорбандары 34-кә барып етте. Нью-Йорк һәм Нью-Джерси- тәбиғәт ҡазаһынан иң ныҡ зыян күргән штаттар. Улар һәләкәт зонаһы тип иғлан ителде. Был штаттарҙың халҡы федераль бюджеттан ярҙам аласаҡ.\nНью- Джерси губернаторы Крис Кристи, зыян күргән райондар өҫтөнән вертолетта осоп үткәс, штатындағы емереклектәрҙе “ғүмерҙә булмаған хәл”, тип атаны.\nНью-Йорк штатында кәм тигәндә 16 кеше стихия ҡорбаны булған. Нью-Йорктың ғәрәсәттән күргән матди зыяны, тәүге мәғлүмәттәр буйынса ғына ла, тиҫтәләрсә миллион долларға барып етә. Туннелдәр, юлдар, йорттарҙы һыу баҫҡан, электр тапшырыу линиялары өҙөлгән, реклама щиттары йолҡонған...Нью-Йоркта кәм тигәндә 23 етди янғын сыҡҡан. 80-дән ашыу йорт юҡ ителгән.\nХәҙер Нью-Йоркта һауа торошо апарыу арыуланды: ямғыр туҡтаны, көслө ел иҫмәй.\nМахсус рәүештә “Евроньюс” өсөн Нью- Йорктан ABC news хәбәрсеһе:\nҠоторонған “Сэнди” ғәрәсәтенән һуң, Нью-Йорк яйлап ҡәҙимге тормошо менән йәшәй башланы. Түбәнге Манхэттендың күп райондарында әле һаман электр уты юҡ. Ҡайһы бер өлкәләрҙе һыу баҫҡан. Әммә күперҙәр ҡайтанан асыла. Автобустар йөрөй. Нью-Йорктың фонда биржаһы шаршамбы эш башлар, тип көтөлә.


31 Август 2010, 16:19\nЯңы уҡыу йылы алдынан Башҡортостанда яңы төҙөлгән һәм реконструкция үткәрелгән мәғариф объекттары сафҡа индерелә. Йола буйынса улар уҡытыусылар менән уҙған йыл эштәренә йомғаҡ яһалған һәм киләһенә пландар барланған август кәңәшмәләре сиктәрендә асыла. Бөгөн педсоветтар Бүздәк, Нуриман, Күгәрсен, Ғафури һәм башҡа райондарҙа үтә. Пленар ултырыштарҙа ҡатнашыуҙан тыш, мәғариф өлкәһе хеҙмәткәрҙәре яңы төҙөлөштәргә лә бара. Мәҫәлән, Бүздәк ауылында бер юлы ике яңыртылған белем усағы – 1-се һәм 2-се урта мәктәптәр ишектәрен аса. Ауыл халҡы әйтеүенсә, был учреждениеларға ысын мәғәнәһендә икенсе ғүмер бирелгән. Капиталь ремонттан тыш, төкәтмәләр төҙөлгән.


Наталья Ковшова тыуған ҡалаһына әйләнеп ҡайта\nСоветтар Союзы Геройы исеменә лайыҡ булған снайпер ҡыҙҙың һүрәте Өфөнөң Сипайлово биҫтәһендәге туғыҙ ҡатлы йорт диуарын биҙәйәсәк.\nНаталья Ковшованың портреты Герой исемен йөрөткән урамдағы туғыҙ ҡатлы йорттоң фасадында урын аласаҡ. Ул 340 квадрат метр майҙанды биләй. Рәссамдар батыр ҡыҙҙы фоторәсеме буйынса кәүҙәләндерә. Әле эш башланып ҡына тора. Әйткәндәй, граффитти сәнғәте Өфөлә тәүге тапҡыр ғына ҡулланылмай, баш ҡалала йорт стеналарын Юрий Гагарин, Георгий Жуков, Муса Гәрәевтың портреттары биҙәй. Белгестәр фекеренсә, һуғыш ҡаһармандарын һынландырыу бигерәк тә йәш быуын өсөн әһәмиәтле, стеналағы ҙур портретҡа ҡарап бәләкәй балала ла был шәхескә ҡарата ҡыҙыҡһыныу тыуасаҡ. Быуындар күсәгилешлеге, тарихҡа һөйөү-ихтирам ошондай сараларҙан башлана ла инде.


Башҡортостанда залог фонды ойошторолдо\nУға республиканың ҡырҡтан ашыу күсемһеҙ милеге индерелде. Шуларҙың 33 объекты баш ҡалала. Залог фонды 10 миллиард 6 йөҙ миллион һум менән баһалана һәм киләсәктә ул тағы ла тулыланасаҡ.\nБыл капитал инвесторҙар һәм банктар алдында республика эшҡыуарҙарының яуаплылығын көсәйтәсәк. Республика етәкселеге фекеренсә, был фонд Башҡортостанда инвестициялар йәлеп итеүгә һәм ҙур проекттар башлауға этәргес буласаҡ. Залог биреү тураһындағы ҡарарҙы, кредит алыусының мөмкинлектәрен иҫәпкә алып ,хөкүмәт ҡабул итәсәк.


8 Декабрь 2020, 15:51\nСәлимә яңыраҡ ҡына тыуған көнөнә атаһы бүләк иткән телефон менән уйнап ултыра ине, ҡапыл әсәһенең шылтыратыуы ишетелде. “Эй, иң ҡыҙыҡ ерендә”, – тип уйлап ҡуйҙы ҡыҙ. Шулай ҙа, әсәһенә яуап бирҙе:– Һаумы, әсәй! –тине ул.– Бөгөн ҡайтып китә алаһыңмы? – тине әсәһе, һаулыҡ һорашҡандан һуң.– Эшем күп ине, кискә – репетиция. Әсәй, бик кәрәкме?– Кәрәк булмаһа, шылтыратып тормаҫ инем, ҡыҙым. Кил, бәлеш бешереп ҡуйырмын.– Шул бәлешеңде апайыма ғына ашатып булмаймы? Ул нимә эшләгән була?– Апайыңдың эшһеҙ ултырғаны юҡ. Әлдә, ҡыҙым, ул бар әле – көнө-төнө эштә.– Эштә, имеш. Бер аҙ ял да итһен, театрға барһын, киноға билет алһын. Уға күптән кейәүгә сығырға ваҡыт. Унан һуң, минең дә сират етер ине.– Шулай шул, ҡыҙым, Таңһылыуҙың да йәше үтеп бара. Йола бар бит: апаһы кейәүгә сыҡмайынса, унан кесерәккә башлы-күҙле булырға ярамай. Юғиһә, апайҙың ултырып ҡалыуы бар.– Әсәй, әгәр апайҙың кейәүгә сыҡҡанын көтөп ултырһаң, мин ултырып ҡаласаҡмын. Билләһи!– Өлгөрөрһөң, ҡыҙым. Әле һиңә ун һигеҙ ҙә тулмаған.– Ун һигеҙ ҙә тулмаған? Минең класташтар кейәүгә сығып бөтөп бара. Хәҙер мин ҡулын егеттәргә лә тоттороп ҡарамаған апайҙың кейәү тапҡанын көтөп ултырырға тейеш. Кисен осраштылар. Сәлимә, әрләшергә була, ярһып барғайны, әсәһенең хәсрәтле йөҙөн күреп, өндәшмәне. Ярай, үҙе һөйләр әле.– Аптырап, һине саҡырҙым инде, ҡыҙым.– Нимә булды, әсәй?\nДуҫтар! Ошондай заманса, ҡыҙыҡлы һәм үҙенсәлекле әҫәрҙәрҙе көн һайын уҡып барырға теләһәгеҙ, беҙҙең төркөмгә ҡушылығыҙ: "Һәнәк" журналы, журнал "Вилы"


Сағыу тәьҫораттар, ғәжәпләндереү һәм хатта һоҡландырыу вәғәҙә итеп, БР Дәүләт академия рус драма театры һәм Италияның "Botega" хәҙерге заман бейеү театры артистары үҙ һүҙҙәрендә торҙо. Тәүгеһенең "Ҡара юрға" спектакле һәм икенсеһенең "Оstro" бейеүҙәре залда көслө алҡыштар тыуҙырҙы. Рус драма треатрының художество етәксеһе Михаил Рабинович менән итальян театры етәксеһе Энцо Челли, "Италия-Рәсәй: мәҙәниәттәр осрашыуы" проектын уйлап сығарып һәм тормошҡа ашырып, һис отолмаған.\nИке көн буйына сәхнәлә ике спектакль дә барҙы. Тамашасылар спектаклдәрҙе лә ҡарай алһын һәм арымаһын да өсөн - ваҡыт байтаҡ талап ителә бит - "Ҡара юрға"ны мөмкин тиклем ҡыҫҡартҡандар. Ләкин бынан спектакль үҙ матурлығын, мәғәнәһен юғалтмаған.\nПроект авторҙары ике төрлө нәмәне берләштерә алған. "Ҡара юрға" - спектакль, уның нигеҙенә Ғәзим Шафиҡов эшкәртеүендә башҡорт халҡы легендалары һалынған һәм "Оstro" - бөгөнгө көн тураһында. Ләкин юҡ, тегеһе лә, быныһы ла бер үк теманы күтәрә - этник, драматик, музыкаль традицияларҙы һаҡлау.\nТәүҙә өфөләр иғтибарына "Ҡара юрға" тәҡдим ителде. Спектаклдең сюжеты Мәсем байҙың, әгәр аты бәйгелә Нөгөш бейҙең бейәһенән артта ҡалһа, үҙ ҡыҙы Маҡтымһылыуҙы Нөгөш бейгә кейәүгә бирергә вәғәҙә итеүенә ҡайтып ҡала. Ҡара юрға үҙенә атланған һыбайлы егетте өҫтөнән ырғыта ла билдәһеҙ йүнәлештә сабып сығып китә. Мәсем бай атын юғалта, хәҙер инде яратҡан ҡыҙынан да ҡолаҡ ҡағыуы ихтимал. Былай булмаясаҡ - ти ул үҙе лә, ябай егет Әбүләйгә ғашиҡ ҡыҙы Маҡтымһылыу ҙа. Байҙар араһында һуғыш башланып китә. Ләкин боронғо риүәйәткә ярашлы, барыһы ла яҡшы тамамлана. Быны хәҙерге тормош һәм унда йәшәүсе кешеләр раҫлай. Спектакль бик көслө тәьҫир итә. Бында ролдәрҙе башҡарыусы актерҙар - Александр Федеряев, Тимур Ғарипов, Айгөл Шакирова, Владимир Латипов--Догадовтың һәм спектакль өҫтөндә эшләгән авторҙар коллективының - режиссер Михаил Рабиновичтың, балетмейстер Александр Пепеляевтың, костюмдар буйынса рәссам Алла Коженкованың һәм яҡтылыҡ буйынса рәссам Анатолий Кузнецовтың ҡаҙанышы ҙур.\nҺуңғылары, әйткәндәй, Мәскәүҙең танылған сәнғәт эшмәкәрҙәре, уларҙы хеҙмәттәшлек итергә Михаил Исакович саҡырған. "Ҡара юрға" ғәжәйеп матур спектакль. Ижад ителгән бай тарихи костюмдары, спектакль барышында ҡулланылған сағыу полотнолары менән дә. Һәм, әлбиттә, актерҙар башҡарыуында йыр һәм бейеүҙәре менән дә.\nМөхәббәт хаҡында бөтә әйтелгәнме? Бөтә йырланғанмы? Юҡ, был тема "Оstro"ла үҙ дауамын таба. Өнһөҙ итальяндар, эстафета таяғын ҡабул итеп, был тойғо тураһында хореография телендә бәйән иттеләр. Композицияларҙа икешәр, өсәр, дүртәр кеше ҡатнашты.\nҠайһы спектакль нығыраҡ оҡшауы хаҡында айырып әйтеүе ҡыйын. Ләкин шуныһы ғәжәп, күптәр театрға итальян спектаклен ҡарарға тип килгән. Рус драмтеатры репертуарында "Ҡара юрға" кеүек ҡыҙыҡлы спектакль булыуы улар өсөн үҙе бер асыш булды. Театр сәхнәһендә ул ун йыл инде барыуға ҡарамаҫтан, күптәр уның тураһында яңы ғына белде. Хатта ҡайһы берәүҙәр спектакль тәьҫиренә бирелеп, итальяндарҙың сығышына вайымһыҙ ҡалды. Шулай ҙа, әйтергә кәрәк, "Ҡара юрға" ла, "Оstro" ла - бик көслө спектаклдәр. Әгәр беренсеһен өфөләр аҙаҡтан да ҡарай алһа, икенсеһен күреү өсөн ашығырға кәрәк - бөгөн "Вotega" итальян хәҙерге заман бейеү театры ҡалабыҙҙа һуңғы көн сығыш яһай.


Йәш әсәләр, үҫмер атайҙар бар » Табын\nЙәш әсәләр, үҫмер атайҙар бар\n29 января 2014 йыл | Йәмғиәт\n2013 йыл һуҙымында район ЗАГС-ы тарафынан 1643 гражданлыҡ хәле акты теркәлгән, юридик йәһәттән әһәмиәтле 2728 эш башҡарылған. Шул иҫәптән булған гражданлыҡ хәле акттарына үҙгәрештәр, өҫтәмәләр, төҙәтмәләр индерелгән, гражданлыҡ хәлен теркәү тураһында яңы таныҡлыҡтар, белешмәләр бирелгән һәм башҡа бик мөһим саралар атҡарылған.\nБылтыр районда 263 йәш ғаилә барлыҡҡа килде (2012 йылда – 295). Улар араһында бәлиғ булмағандарҙың артыуы күҙәтелә. Мәҫәлән, никахҡа инеүсе парҙарҙың 8-енә 18 йәш тулып өлгөрмәгән булһа, берәүһенә хатта, 16 йәш тә тулмағайны. Сит ил граждандары менән 2 никах теркәлде. Шулай уҡ ситтән килеүсе 6 пар үҙенең никахын район ЗАГС бүлегендә теркәтте.\nАйырылышыусылар ҙа кәмемәй, киреһенсә арта бара. 2012 йылда, мәҫәлән, 125 ғаилә айырылһа, былтыр – 137.\nУҙған йыл районда малайҙар күберәк тыуҙы. Барлығы 525 сабый донъяға килһә, шуларҙың 275-е малайҙар. 150 ғаилә парҙары тәүге балаларын ҡулдарына алды, 170 сабый ғаиләлә икенсе, 127-һе - өсөнсө, 72-һе өсөнсө һәм артабанғы булып тыуҙы. 4 ғаиләлә игеҙәк балалар тыуҙы, бер ғаилә пары бер юлы өс сабыйға атай-әсәй булды. Бәлиғ булмағандар никахҡа ингәс, билдәле, йәш әсәләр, атайҙар ҙа бар. Былтыр ошондай бер атай, 9 әсәй теркәлде.\n126 сабый никахтары теркәлмәгән ғаиләлә донъяға килһә, 65 баланы әсәй кеше яңғыҙ тәрбиәләй. 24 кеше исем-шәрифен, атаһының исемен алмаштырыуҙы һорап мөрәжәғәт итте.\nҮкенескә күрә, районда үлем осраҡтары буйынса ла күрһәткестәр юғары килеш ҡала. Былтыр, мәҫәлән, 562 үлем осрағы теркәлде, 2012 йылда - 585 ине. 316 ир-егет, 245 ҡатын-ҡыҙ вафат булды. Шуларҙың 37-һе үҙ ғүмерен үҙе ҡыйһа, 7 кеше алкоголь менән ағыуланған.\n2013 йылда 22 ғаилә алтын туйын билдәләне. Шулай уҡ 4 ғаилә пары бергә ғүмер итеүҙәренә 60 йыл тулыуҙы байрам итте.\nЙылҡы йылында шатлыҡлы ваҡиғалар күберәк булып, никахҡа инеүселәр, яңы донъяға килгән сабыйҙар һаны артһын, ә инде никахты тарҡатыу, үлем осраҡтары, киреһенсә, булмаһын ине.\nрайон ЗАГС бүлеге начальнигы


Материалы за Июнь 2017 года » Страница 10 » Табын\nЯңыраҡ Еҙем-Ҡаран ауылында йәшәүсе уҡытыусы-ветеран, "Табын” гәзитенең Н.Фәрхшатов исемендәге премияһы лауреаты Флүрә Хәлилованың "Йөрәк ауазы” тип аталған китабы донъя күрҙе.\n"Китап уҡыусылар иғтибарына тәҡдим иткән был яҙмаларым – йылдар дауамында тупланған ижад емештәрем. Шиғырҙарым, хикмәтле хикәйәләрем аша замандаштарым күңелендә иң бөйөк төшөнсәләргә - Ватанға, ата-әсәгә, ғаиләгә, милләткә, туған телгә, тарихҡа һ.б. – ҡарата һөйөү-ихтирамды көсәйтеү, иманға - әҙәпле-әхлаҡлы булыуға әйҙәү бурысын ҡуйғанмын”, - ти автор китаптың йөкмәткеһе хаҡында.\nЮғарыла әйтелеүенсә, йыйынтыҡҡа Флүрә Хәмит ҡыҙының төрлө тематикалы шиғырҙары, бағышлауҙары, уймаҡ хикәйәләре, мәҡәләләре ингән. Уларҙың күпселеге "Табын” гәзитендә, республика баҫмалары "Башҡортостан”, "Һәнәк”тә донъя күргән. Авторҙың ижад багажы ҙур, әле уларҙы ла туплап, китап итеп сығарыу өҫтөндә эшләй. Уға уңыштар теләйбеҙ!\n“Хәүефһеҙлек көндәре” үтә\nБашҡортостан Республикаһы Гостехнадзор инспекцияһының 2017 йылдың 14 июнендәге бойороғона ярашлы, 19 июндән 30 июнгә тиклем республика биләмәһендә "Хәүефһеҙлек көндәре” тигән шартлы исем аҫтында ун көнлөк уҙғарыла.\nУның барышында үҙйөрөшлө машиналарҙы һәм уларға тағылмаларҙы файҙаланыу барышында хоҡуҡ боҙоуҙарҙы профилактикалау һәм булдырмау буйынса саралар күреләсәк.\nМал аҙығы әҙерләү осоро башланыу менән, үҙйөрөшлө машиналар һәм уларға тағылмалар күберәк файҙаланыла башлай. Шул уҡ ваҡытта кешеләр һаулығы һәм ғүмере, мөлкәт, тирә-яҡ мөхит өсөн хәүефһеҙлек мәсьәләләре йыш ҡына һанға һуғылмай. "Хәүефһеҙлек көндәре” бына шундай етешһеҙлектәрҙе асыҡлау һәм башҡаса ҡабатланмауына өлгәшеүҙе күҙ уңында тота.\nГостехнадзорҙың район инспекцияһы\nФытыр саҙаҡаһы күләме\nФытыр саҙаҡаһы бирмәй тороп, Рамаҙан айында ҡылған изге ғәмәлдәрең ҡабул булмаҫ, тиелә Хәҙис Шәрифтә.\nБашҡортостан Республикаһы мосолмандарының Диниә назаратынан аныҡлауҙарынса, быйыл фытыр саҙаҡаһы күләме түбәндәгесә: йәшәү кимәле уртасанан түбән булған мосолмандар өсөн – ғаиләнең һәр ағзаһынан 50 һум; урта хәллеләрҙән – һәр кешенән 150 һум; хәлле мосолмандарҙың һәр береһенән – 250 һум.\nҺаулыҡ торошо буйынса ураҙа тота алмаған мосолмандарҙан фидиә саҙаҡаһы күләме – көнөнә 150 һумдан (Рамаҙан айы – 29 көн) 4350 һум тәшкил итә.\nУраҙа байрамында ял көндәре\nБашҡортостан Республикаһы Хөкүмәте ҡарарына ярашлы, 2017 йылдың 25 июнендә Ураҙа байрамы билдәләнеү сәбәпле, был көн эш көнө булмаған ял көнө тип иғлан ителде.\nБыйыл Ураҙа байрамы йәкшәмбеләге ял көнөнә тура килә. Ял һәм байрам көнө бер көнгә тап килгәндә, ял көнө байрамдан һуңғы тәүге эш көнөнә күсерелә. Шулай итеп, 25 июнь, йәкшәмбеләге ял көнө 26 июнгә күсерелә. Шул уҡ ваҡытта йома, 23 июндә эш көнө ҡыҫҡартылмай.\nШулай итеп, биш көнлөк эш аҙнаһында 24, 25, 26 июнь ял көндәре булып тора.\n“Урман” хужалығы аттары ал бирмәне\n16 июня 2017 йыл | Спорт, Йәмғиәт\nҺабантуйҙың төп биҙәге, иң күп тамашасыны – олоһон да, кесеһен дә үҙенә йыйған урыны, әлбиттә, ат сабышы булғандыр. Шуға ла уға старт бирелеү менән бар халыҡ дәррәү бәйге майҙансығына йыйылды.


14 апрелдә Владимир Путин рәсәйҙәрҙең һорауҙарына яуап бирә // Сәйәсәт | новости башинформ.рф\n14 апрелдә Владимир Путин рәсәйҙәрҙең һорауҙарына яуап бирә\n14:05, 8 апреля 2016 Сәйәсәт\n14 апрелдә Владимир Путин рәсәйҙәрҙең һорауҙарына яуап бирә Фото: Рәсәй Президенты сайты\n14 апрелдә ил Президенты Владимир Путин рәсәйҙәрҙең һорауҙарына яуап бирә. Йыл һайын ойошторолған «Владимир Путин менән тура бәйләнеш» махсус программаһы Мәскәү ваҡыты буйынса көндөҙгө сәғәт 12-лә «Беренсе», «Рәсәй 1», «Рәсәй 24» телеканалдары, «Маяк», «Вести FM» һәм «Рәсәй радиоһы» радиостанциялары эфирында тапшырыла.\nРәсәй Президентының рәсми сайтында хәбәр итеүҙәренсә, дәүләт башлығы ил тормошона, шулай халыҡ-ара хәлгә ҡағылышлы һорауҙарға яуап бирәсәк.\nҺорауҙы студияла, шулай уҡ тура бәйләнеш ваҡытында ла бирергә мөмкин. Президентҡа мөрәжәғәттәр аҙна дауамында туплана. Рәсәйҙәр шылтырата йәки эшкәртеү үҙәгенә SMS-, MMS-хәбәр, ҡыҫҡа видеояҙма ебәрә ала. Быйыл тәүге тапҡыр тура эфирҙа видеошылтыратыу ҡабул ителә. Элекке кеүек үк мөрәжәғәттәрҙе moskva-putinu.ru йәки москва-путину.рф адрестары буйынса ебәрергә мөмкин. Яңылыҡтар араһында — «Бәйләнештә» социаль селтәрендә ойошторолған төркөм аша һорау биреү мөмкинлеге.\nХәбәрҙәрҙе эшкәртеү үҙәге 7 апрелдә көндөҙгө сәғәт 12-лә (Мәскәү ваҡыты) үҙ эшен башланы һәм программа тамамланғанға тиклем эшләйәсәк. 8-800-200-40-40 телефоны буйынса илдең теләһә ҡайһы төбәгенән шылтыратырға була. Ҡала һәм мобиль телефондарҙан шылтыратыу бушлай.\nСит илдән хәбәрҙәрҙе эшкәртеү үҙәгенә +7-499-550-40-40, +7-495-647-40-40, +7-495-539-40-40 телефондары буйынса шылтыратырға мөмкин. Бушлай SMS- һәм MMS-хәбәрҙәрҙе 0-40-40 номерына ебәрергә кәрәк (Рәсәй элемтә операторҙары телефондарынан ғына).\nПрограмманың сайтында, шулай уҡ Рәсәйҙең йәмәғәт телевидениеһы (ОТР) эфирында сурдотәржемә менән онлайн-трансляция буласаҡ.


Башҡортостанда 50 ҡатын-ҡыҙға «Әсәлек даны» миҙалы тапшырылды // Йәмғиәт | новости башинформ.рф\nБашҡортостанда 50 ҡатын-ҡыҙға «Әсәлек даны» миҙалы тапшырылды\n16:42, 17 марта 2015 Йәмғиәт\nӨФӨ, 2015 йыл, 17 март. /«Башинформ» мәғлүмәт агентлығы, Эльмира Сабирова/.\nБөгөн, 17 мартта, Башҡортостан Хөкүмәте Премьер-министры урынбаҫары Салауат Сәғитов күп балалы әсәләргә «Әсәлек даны» миҙалын тапшырҙы.\nӨфөгә республиканың төрлө мөйөштәренән 50 ҡатын-ҡыҙ килде. Улар араһында хужабикәләр, медицина хеҙмәткәрҙәре, уҡытыусылар, ауыл эшсәндәре, эшҡыуарҙар бар. Әммә һәммәһен дә балаларға һөйөү берләштерә.\n— Һеҙ ысын мәғәнәһендә Герой-әсәләр, сөнки беҙҙең төп байлығыбыҙ — балалар, — тине Салауат Сәғитов. — 2014 йылда республикала 60 517 сабый донъяға килде. Был 1991 йылдан алып иң юғары күрһәткес. 2013 йылда 59 меңдән ашыу бала тыуған.\nРеспублика властары ғаилә, әсәлек һәм балалыҡ ҙур иғтибар үҙәгендә булыуын эш менән иҫбатлай, тип билдәләне вице-премьер. Уларҙың льготалар, пособиелар, өҫтәмә түләүҙәр алыуға хоҡуҡтары республика закондары менән нығытылған. Башҡортостанда балалы ғаиләләргә социаль ярҙам сараларының 30-ға яҡын төрө күрһәтелә. Йыл һайын ошо маҡсаттарға федераль һәм республика бюджеттарынан 8 миллиард һумдан ашыу аҡса бүленә.\nТорлаҡ шарттарын яҡшыртыуға мохтаж биш һәм унан күберәк балалары булған ғаиләләргә торлаҡ сертификаттары бирелә.\n— 200-ҙән ашыу күп балалы ғаилә ошо хоҡуҡ менән файҙаланды, шул иҫәптән 2014 йылда 40 ғаилә 130 миллион һумлыҡ сертификаттар алды. Торлаҡ сертификаты буйынса социаль түләүҙәрҙең уртаса күләме бер ғаиләгә 3 миллион һумдан ашыу тәшкил итте, — тине Салауат Сәғитов. — Һеҙгә ғүмерегеҙ буйына әсәлек бәхете оҙата барыуын теләйем.\n«Әсәлек даны» миҙалы 1998 йылда булдырылды, шул ваҡыттан алып ул 6704 ҡатын-ҡыҙға тапшырылды. Былтыр 447 әсә ошо наградаға лайыҡ булды.\nТеги: бүләкләү,күп балалы әсәләр


Элеваторҙар яңы иген уңышын ҡабул итә башланы // Иҡтисад | новости башинформ.рф\nЭлеваторҙар яңы иген уңышын ҡабул итә башланы\n14:59, 17 августа 2011 Иҡтисад\nБашҡортостан элеваторҙары һәм ашлыҡ ҡабул итеү пункттары яңы иген уңышын ҡабул итергә әҙер, тип хәбәр иттеләр БР Ауыл хужалығы министрлығында. Ямғырҙар яуыуы ихтималлығын иҫәпкә алып, бында иген елгәргестәр ҙә әҙерләнгән. Ауыл хужалығы министрлығының 17 августағы оператив мәғлүмәттәренә ярашлы, 800 мең тонна яңы иген уңышы һаҡлауға һалынған да инде.\nИген ҡабул итеү предприятиелары өсөн 2011 йылғы ашлыҡты ҡабул итеү, киптереү, эшкәртеү һәм һаҡлауға хаҡтар билдәләнгән. Ауыл хужалығы тауарҙары етештереүселәренең игенен күпселек элеваторҙар декабрь-ғинуарға тиклем бушлай һаҡларға әҙер.\nТеги: ауыл хужалығы, элеваторҙар, иген


Өфөлә «Һөт иле-2013» фестивалендә 20 меңдән ашыу кеше ҡатнашты // Иҡтисад | новости башинформ.рф\nӨфөлә «Һөт иле-2013» фестивалендә 20 меңдән ашыу кеше ҡатнашты\n16:30, 2 сентября 2013 Иҡтисад\nӨфөлә «Һөт иле» фестивалендә ҡатнашыусылар һаны йылдан йыл арта бара.\nБашҡортостан буйынса Эске эштәр министрлығынан хәбәр итеүҙәренсә, быйыл сарала 20 меңдән ашыу кеше ҡатнашҡан. Бер йыл элек һөт байрамында ҡатнашыусылар һаны 15 меңгә тиң ине.\nБР Ауыл хужалығы министрлығының матбуғат хеҙмәте етәксеһе Ләйсән Хәйретдинова хәбәр итеүенсә, «Һөт иле-2013» фестивалендә 47,4 тонна һөт, 4,8 тонна аҡ май, 3,4 тонна сыр, ике тонна туңдырма, 6,8 мең ҡуйыртылған һөт банкаһы, шулай уҡ 5,3 мең шешә ҡымыҙ һәм 320 шешә кәзә һөтө һатылған.\nБашҡортостандың ауыл хужалығы министры Николай Коваленко һүҙҙәренсә, бындай фестиваль һөт эшкәртеүселәр өсөн үҙҙәрен танытыу йәһәтенән ҙур мөмкинлектәр аса.\nИҫегеҙгә төшөрәбеҙ, әлеге ваҡытта Башҡортостан йән башына иҫәптә файҙаланылған һөт күләме буйынса Рәсәй субъекттары араһында лидер булып тора. Шулай итеп, йыл һайын республикала йәшәгән һәр кешегә 350 килограмға тиклем һыйыр һөтө тура килә. Дөйөм Рәсәй буйынса был күрһәткес 240 килограмға тиң.


Дуҫлыҡ һәм йыр бүлешкәндән арта ғына » Башҡортостан гәзите\n"Башҡортостан гәзите" » Мәҙәниәт һәм әҙәбиәт » Дуҫлыҡ һәм йыр бүлешкәндән арта ғына\nДуҫлыҡ һәм йыр бүлешкәндән арта ғына 18.10.2013 // Мәҙәниәт һәм әҙәбиәт / Башҡорт донъяһы\n...Бәй, Татарстан сигенә килеп тә еткәнбеҙ, имеш. Башҡортостандан бер төркөм әҙипте татар милли кейемендәге һыуһылыуы кеүек ҡыҙҙар сәк-сәк тәмләтеп ҡаршыланы. Ике республика сигендә туғандарса ҡолас йәйеп күрешкән кешеләргә ҡарап, халҡыбыҙҙың бөйөк улы Мостай Кәримдең ҡанатлы юлдарын иҫкә төшөрҙөм: “Дуҫлыҡ һәм йыр бүлешкәндән арта ғына...” Эйе, башҡорт әҙиптәре йыр-моң бүлешергә, дуҫлыҡ хистәрен арттырырға тип килде ут күршеләргә. Уйлап ҡараһаң, уртаҡлашыр нәмәбеҙ юҡ та кеүек: күптән инде башҡорттоҡо — татарҙыҡы, татарҙыҡы башҡорттоҡо булып бөткән; йырҙарыбыҙ ҙа, аштарыбыҙ ҙа бер. Ҡыҫҡаһы, Ҡазанда һыҙғырған Өфөлә ишетелә, Өфөлә ҡысҡырған Ҡазанда яңғырай...\nКүренекле яҙыусыбыҙ, Салауат Юлаев исемендәге дәүләт премияһы лауреаты Таңсулпан Ғарипованың: “Автобуста ойоп киткәнмен. Күҙҙе асып ебәрһәм, Риф Тойғондо татар ҡыҙҙары уратып алған. Мостай Кәримдең “Бер ҡырмыҫҡа тоғон йөкмәп, сығып бара Европанан Азияға” тигән шиғри юлдарындағы кеүек, сик аша үтеүе рәхәт кенә икән ул. Йөрәктәрҙә генә сиктәр булмаһын”, — тип кинәйәле әйтеп ҡуйыуы юҡҡа түгел.\nЗамандың ҡорос аттары беҙҙе иң башта Яр Саллы ҡалаһының 74-се балалар баҡсаһына алып осто. Унда башҡорт милли кейемендәге балалар йыр-моң менән ҡаршыланы. Баҡһаң, был баҡсала башҡорт төркөмө эшләй икән. Унда 19 бала. Тәрбиәселәре — Салауат районының Ташауыл ауылында тыуып үҫкән Салауат рухлы апай Рая Шәрипова.\nӘҙиптәр балаларҙың башҡорт телендә шиғыр һөйләүҙәрен кинәнеп тыңланы, өҙҙөрөп бейеүҙәренә һоҡланды. Ысынлап та, йән кинәнесе ине уларҙың тамашаһы. Тыуған Ватаныңдан алыҫта уҡ булмаһа ла, үҙ телеңде ишетеү ниндәй танһыҡ!\nҺуңынан әҙиптәр икегә бүленде. Башҡортостандың халыҡ яҙыусыһы Ноғман Мусин, Салауат Юлаев исемендәге дәүләт премияһы лауреаты Таңсулпан Ғарипова, шағирҙар Фәниә Ғәбиҙуллина, Нәжибә Әминева һәм мин — Мулланур Вәхитов исемендәге 2-се татар гимназияһына, ә Башҡортостан Яҙыусылар союзы идараһы рәйесе Риф Тойғонов, яҙыусылар Азат Мағазов, Миҙхәт Әбделмәнов, “Аҡбуҙат” журналының баш мөхәррире Тамара Искәндәриә, “Шоңҡар” журналының баш мөхәррире Мөнир Ҡунафин 52-се дөйөм урта белем биреү мәктәбенә юлланды.\nБеҙҙе гимназияның директоры Хәлимә Ниғмәтуллина ихлас йөҙ, йылы һүҙ менән ҡаршыланы. Белем усағының музейын ҡарағандан һуң, уҡыусылар менән осрашыу булды.\nАртабан ике төркөм бергә ҡушылып Яр Саллы пединститутына һуғылдыҡ. Осрашыу студенттарҙың хоры менән башланып китте. Ҡала хакимиәте башлығы урынбаҫары Флүрә Андреева хакимиәт башлығы Вәсил Шайхразиевтың сәләмен еткерҙе. “Татар менән башҡорт — игеҙәк халыҡ. Яр Саллыла алты меңдән ашыу башҡорт йәшәй. Ҡалаға нигеҙ һалынып, төҙөлөш башланғас та, иң беренсе башҡорт халҡы ярҙамға килде, — тине ул. — Ошондай күркәм осрашыуҙар йышыраҡ булһын, туғанлыҡ ептәре нығынһын”.\nТатарстандың Дәүләт Советы депутаты, шағир Рәзил Вәлиев: “Был изге йортта осрашыу юҡҡа түгел, — тип башланы һүҙен. — Беҙ был йортто рухиәт Мәккәһе кеүек ҡабул итәбеҙ. Бында Туфан Миңнуллин ағай кеүек рухиәт пәйғәмбәрҙәре йыш туҡтай торғайны. Һеҙҙең килеүегеҙ ике халыҡ араһына дуҫлыҡ күпере булып ятһын. Беҙ бергә булғанда ғына көслөбөҙ. Халыҡтарҙы йыйып бер өҫтәл артына ултыртып булмай, ә бына шағирҙарҙың күңеленә тотош халыҡ һыя. Тимәк, шағирҙарҙың осрашыуы — халыҡтар осрашыуы ул”.\nТатарстандың Яҙыусылар союзы рәйесе Рәфис Ҡорбанов: “Беҙ һәр саҡ башҡорт дуҫтарыбыҙ менән аралашып йәшәйбеҙ. Риф Тойғон да беҙгә һуғылып тора. Күптән түгел Арҡайымда, Шүлгәнташта булдыҡ”, — тип “Башҡорт дуҫыма” тигән шиғырын уҡыны.\nДуҫтарса һуҙылған ҡуш усҡа шағир РифТойғон да яуапһыҙ ҡалманы, студент йылдарындағы бер көләмәсте иҫенә төшөрҙө: “Бер башҡорт егете урыҫ ҡыҙына ғашиҡ булып йөрөй икән. Тик ҡыҙҙы ҡосаҡларға ҡыймай. Үҙенән һорар ине, “ҡосаҡлау” һүҙен урыҫса әйтә белмәй. Шулай ҙа юғалып ҡалмай, былай ти: “Можно вас кругом взять?” Һөйөү теле өсөн тәржемәләр кәрәкмәй. Бигерәк тә башҡорт менән татар халҡы өсөн”.\nБашҡортостандың халыҡ яҙыусыһы Ноғман Мусин иһә: “Башҡорт һәм татар әҙәбиәте кеүек бер-береһен байытҡан әҙәбиәтте башҡа белмәйем”, — тип күршеләргә үҙенең “Ҡубрат хан” исемле китабын бүләк итте.\nҒөмүмән, әҙиптәрҙең һәр сығышын тәмләп “йотоп” ултырҙы, ихлас алҡышланы татар тамашасыһы. “Энергетика” мәҙәниәт һарайында барған концертта Яр Саллының “Гөлнәзирә” башҡорт ансамбле, Рауил Ғәлиев, Артур Ғиниәтуллин, Флүрә Талипова, Ғәбиҙулла Хөрмәтуллин һәм башҡалар йыр-моң менән һөйөндөрҙө.\nШулай итеп, ут күршеләребеҙгә барып, рухи утыбыҙға ҡеүәт, йөрәгебеҙгә йылылыҡ алып ҡайттыҡ.\nОшо усаҡты ҡабыҙыусы, йәғни башҡорт һәм татар халҡы араһындағы дуҫлыҡ күперен нығытыусы Яр Саллы яҙыусылар ойошмаһының рәйесе, “Майҙан” гәзитенең баш мөхәррире Вәхит Имамовҡа рәхмәт әйтке килә. Имамовтың изге башланғысы ике халыҡ араһында иман нурын һипһен ине.


Биләмәләрҙең тотороҡло үҫеше тикшерелде\n24 Ноябрь , 07:50\nБДУ-ның Сибай институтында “Биләмәләрҙең тотороҡло үҫеше: теория һәм практика”икенсе халыҡ-ара конференция үтте. “Фән” милли проекты сиктәрендә уҙғарылған сарала Рәсәй, Япония, Венгрия, Монголия, Әзербайжан һәм башҡа илдәрҙән ғалимдар ҡатнашты.\nСибай институтында йәмғиәттең тотороҡло үҫешен тәьмин итеүҙә фәндең һәм мәғарифтың әһәмиәтен билдәләү буйынса белем биреү планға ярашлы алып барыла. Фән һәм технологиялар хаҡында белемде камиллаштырыуҙы маҡсат итеп ҡуйған саралар төрлө кимәлдәге фәнни-ғәмәли кәңәшмәләр, асыҡ ишектәр көнө, түңәрәк өҫтәлдәр, семинарҙар, ҡала учреждениеларында, ауыл биләмәләрендә күсмә лекциялар уҙғарыу менән нығытыла. Сибайҙа “Биләмәләрҙең тотороҡло үҫеше” кәңәшмәһе йыл һайын уҙғарыла. Быға ҡәҙәр ул Бөтә Рәсәй кимәлендә ойошторолһа, былтырҙан Халыҡ-ара кимәлгә сыҡты.\n--Быйылғы кәңәшмәгә Япония, Венгрия, Монголия, Әзербайжан, Ҡаҙағстан, Үзбәкстан, Ҡырғыҙстандан 250-нән ашыу ғалим төрлө темаларға докладтар тәҡдим итте. Рәсәйҙең Мәскәү, Санкт-Петербург, Пятигорск, Пенза, Ҡазан, Киров ҡалаларынан, Башҡортостандың Өфө, Стәрлетамаҡ, Бөрө, Белорет, Сибай ҡалаларынан да сығыштар күп булды. Коронавирус пандемияһына бәйле быйыл кәңәшмә онлайн рәүештә уҙғарылды,-- тине БДУ-ның Сибай институты директоры, педагогия фәндәре кандидаты Илдар Хәмитов.\nПленар ултырышта экология, геосәйәсәт, шулай уҡ агросәнәғәт һәм башҡа мөһим мәсьәләләр ҡаралды. Рәсәй фәндәр академияһы федераль тикшеренеү үҙәгенең Өфө социаль-иҡтисадаи тикшеренеүҙәр институты ғалимы яҡташыбыҙ Вилюр Әхмәтов төбәгебеҙҙең ауыл хужалығы биләмәләрен үҫтереү буйынса өҫтөнлөклө йүнәлештәрҙе айырым-айырым барланы. Ауылдар һәм уларҙағы агросәнәғәт хужалыҡтары проблемаларын хәл итеүгә айырым иғтибар бүленде. Кәңәшмәлә ҡатнашыусылар 4 секцияға бүленеп эшләне.\nСығыш яһаусылар араһында ҡунаҡтар күп булды. Мәскәүҙән сараға махсус рәүештә география фәндәре кандидаты Юрий Симагиндың килеүе сараға оло мәртәбә өҫтәне.\nКәңәшмә һуңында резолюция ҡабул ителде. Иҡтисади, сәйәси, экологик, социомәҙәниәт, демография, тәбиғәтте һаҡлау һәм башҡа мөһим тармаҡтарҙы тотороҡло үҫтереүҙе нигеҙ итеп алған резолюция федераль, төбәк, урындағы кимәлдәге стратегияларға таянып төҙөлдө.


Хикмәтле хикәйәләр » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Әҙәбиәт » Хикмәтле хикәйәләр\nХикмәтле хикәйәләр 07.09.2012 // Әҙәбиәт\nДонъя мәшәҡәттәрен хәл итеүҙә еңелсә ярҙам күрһәткән белгестән:\n— Күпме бирәйем? — тип һораным.\nХаҡын алдан килешмәгәйнек: беренсенән, ул, яҙа-йоҙа булһа ла, таныш кеше, икенсенән, төп эш ваҡытынан тыш, әллә ни тир түкмәй генә башҡарҙы.\n— Күпме йәл түгел — шунса, — тине ул, йылмайып.\n— О-о-о, — тинем белгескә, — бик хәйләкәр кеше икәнһең.\n— Юҡ та, — белгес раҫлау менән ризалашманы.\n— Һинең өсөн күпме йәл түгел дә ул, тик, әҙ биреп, үпкәләтеп ҡуймайым үҙеңде. — Мин дә әҙ генә хәйләкәрлек ҡылдым. — Сама менән үҙең әйт инде.\n— Шунда берәй өс йөҙ, биш йөҙ.\nБиш йөҙҙө сығарып бирҙем:\n— Әҙ түгелме?\n— Юҡ-юҡ, — белгес ҡабаланып башын сайҡаны, — күп булды әле ул.\nҮҙе шулай тине, әммә “артыҡ” тип һанаған өлөшөн кире һонманы:\n— Ярай, икенсе бер эшеңде эшләгәндә әҙерәк алырмын.\nШулай тип хушлаштыҡ. Бынан әҙәм балаһының ҡулына бер килеп ингән малды барыбер ҙә ысҡындырғыһы килмәүе тураһында һығымта яһаным. Ҙур эш хаҡына, затлы автомобилдәргә, ҡупшы ярҙамсы ҡыҙҙарға күнеккән кешеләргә лә тәбиғи хәлдер инде ул.\nСанкт-Петербургтың шәхси йорттарҙан торған районы. Шуға күрә әллә ни ҙур сауҙаханалар юҡ. Ҙур ғына түгел, уртасалары ла. Булған бәләкәстәрендә, тәбиғи, кешегә тәү сираттағы кәрәкле нәмәләр генә һатыла. Ана, тегендә, тимер юл буйында ултырғанында ла аҙыҡ-түлек менән генә һатыу итәләр. Күберәк эсемлек тәҡдим ителә. Ҡабырғаһына эре хәрефтәр менән “Хватит бухать!” тип яҙылған. Уны күргәс, ғәжәп, был ике һүҙҙең тап ошонда бик урынлы, иң мөһиме — файҙалы, хатта һөҙөмтәле булыу мөмкинлеге тураһында һығымта яһаным.\nҠайһы саҡ оҙон-оҙаҡ нәсихәткә ҡарағанда, бер тапҡыр сыбыртҡы шартлатыу дөрөҫөрәк була бит. Бында хатта һүҙбәйләнештең икенсеһенең жаргон һүҙе булыуы ла әллә ни ҡаты яңғырамай, сөнки урыны шул.\nҺатыусының, тулы кәүҙәле ҡатындың, кеше булмау сәбәпле, тышҡа сығып, асыҡ күк төҫтәге униформаһы кеҫәһенән симешкә сығарып сирыуы, үтеп-һүтеп торған электричкаларға моңһоу бағыуы әлеге яҙыуҙан булһа ла бит...\nШуны уйланым, яҙыу-һыҙыуҙың, сәнғәттең көсөн ошо йәһәттән дә күргем килде.


Помидорҙы фитофтороздан һаҡлайыҡ\n11 Июль , 09:00\nБыл маҡсатта күптәр һарымһаҡ төнәтмәһе ҡуллана, эремсек һыуы һиптерә, үҫемлекте еҙ сым менән тишә. Ә мин...\nФитофтора кешелелеккө борон-борондан таныш. Был бәшмәк бөтөн ауыл хужалығы үҫемлектәренә ҙур зыян килтерә.\nҒәҙәттә, фитофтора менән ауырыған үҫемлекте һаҡлап ҡалып булмай. Ул бәшмәк менән дымлы ваҡытта, ямғырҙар йыш яуғанда зарарлана. Иртән бәшмәкте күреп тә була: ысыҡ төшкән ваҡытта япраҡтағы аҡ таптар – бәшмәк. Фитофтора менән көрәште ни тиклем иртәрәк башлаһаң, шул ҡәҙәр һәйбәтерәк. Рәсәй ауыл хужалығы үҙәгенең Башҡортостан буйынса филиалы агрономы Гөлиә Дәүләтҡолова түбәндәге кәңәштәрҙе бирә:\n- Үҫемлектәр араһында ерҙе йомшартып сығырға кәрәк. Көн һайын һыу һибеү кәрәкмәй. Был ауырыу айырыуса теплицаларға хас. Эҫе һауа һәм юғары дымлылыҡ үҙенекен итә. Теплицаны йышыраҡ елләтегеҙ. Һыуҙы иртәнге сәғәттәрҙә һибергә тыршығыҙ. Тағы бер ысул – йод һауытының ҡапҡасын асып, епкә бәйләп элеп ҡуйыу. Шулай иткәндә, ул быу менән таралып, файҙаға ғына буласаҡ.\n- Күптәр помидорҙы картуф кеүек итеп күмеп ҡуя. Мин былай итеп үҫтереүгә ҡаршымын. Үҫемлектең тамыры зарарлана. Даими рәүештә араһын йомшартыу етер.\nҮҫемлекте фитофторанан һаҡлау өсөн халыҡ һарымһаҡ төнәтмәһе ҡуллана, эремсек һыуы һиптерә, үҫемлекте еҙ сым менән тишә. Әлбиттә, был ысулдарҙы ла ҡулланып ҡарарға була. Айырыуса баҡсағыҙҙа химия ҡулланмайым тиһәгеҙ. Шулай ҙа мин химик препараттар менән эшкәртеүҙе хуп күрәм. Дарыу һиптереү өсөн ямғырһыҙ, елһеҙ йылы көндө һайларға кәрәк.\nФитофтороздан түбәндәге препараттар ярҙам итер:\nХимик дарыуҙар – “Фундазол”, “Топаз”, “Квадрис”, “Хом”, Еҙ купоросы.\nБиологик препараттар – “Триходерма вериде”, “Бактофит”, “Фитоспорин”.\nАптеканан Трихопол (Метринидозол), Фурацилин алып һиптерергә була.


Менән аралашыу өсөн бөтә донъя буйлап кешеләр бушлай онлайн видео ч\nХәҙер, xxi быуатта, ҡаҙаныштары интернет-индустрия үтә шашып китте. Донъяла һәр кеше үҙенең тормошон күҙ алдына ла тиерлек интернет булыуы. Бит өлөшө тамашасылар күңеленә өҫтөнлөк биргән: был ҡарарға фильмдар онлайн, онлайн уйындар видеочинать һәм бушлай онлайн. Күптән түгел, видео-ч популярлыҡ яулай, бигерәк тә бушлай видео ч. Был форма күңел күптән түгел барлыҡҡа килде, ләкин ни эшләйһең инде, бөтә быуын кешеләре араһында көсәйҙе, барыһы да ошады менән незнакомцы болтать. Веб-мастер булдыра инде күп төрлө видео-чат: һәм аҙағында был исемлектә юҡ, сөнки фантазияң веб-мастерҙар ниндәй ҙә сиктәр. Бик популяр видео-онлайн видео ч ч ҡыҙы менән һәм бушлай. Күберәк күберәк һәм уларҙың популярлығын көн һайын йыя.\nКүп, ҡыҙ хәҙер теләгән кеше менән аралашыу, фатир йәки йорт ташлап китә алмай. Видео сайтында танышырға йәки һайлауҙарҙа күпселек ирҙәр-ҡыҙҙар менән сат. Әммә үҙеңде һәр йәш төркөмө өҫтөнлөк бирә: сайтында танышырға оло йәштәге ир-ат һайлай, сөнки улар оҙайлы һәм етди мөнәсәбәт теләйем. Күпселек йәш кеше, үҙ сиратында, тел мимолетное, ябай аралаша һәм ғәмһеҙ. Был әңгәмә лә теркәүҙе талап итә һәм инвестиция фонды, ҡулланыусылар тормош күпкә еңеләйтә. Өҫтөнлөк кулланыусылар күпселеге өлкән ҡатын-ҡыҙҙың, йәғни буласаҡ. Һәр береһенең үҙ аңлатмаһы бар ул, кешеләрҙе ярата мәғәнәһе менән аралашыу, буш түгел, ә һөйләшеү, шул уҡ ваҡытта башҡа, һәм киреһенсә эротическое һәм видео-ч — видео иң йәш төр-чан. Һәр ҡыҙыҡһындыра, нимә өсөн һәм нисек эшләргә чан, һәм күп ҡаҙаҡлау, ул ирекле, ләкин аҡса түләп килеү теләге мөмкин, әммә бәләкәй генә булыуҙарына борсолоп, был Күпселек сайтында теркәлеү талап итә. Был ҙур булмаған формальность теркәп тормай ғына ала — һәм почта йәшниктәре минут талап итә. Әгәр һезгә окшамай, һеҙ илде ҡыҙы, шуға ла тулҡынланды, сөнки арабыҙҙа булған әңгәмә. Һеҙ бында төрлө илдән килгән ҡыҙҙар менән аралашыу мөмкинлеге булды. Был ил Европала, Азияла, АҠШ һәм башҡа күп илдәрҙең. Осрағы булып, ябай һөйләшеү етди мөнәсәбәткә әүерелде. Хәҙер күпселек йәш кеше бушлай онлайн видео аша бәйләнеш өҫтөнлөк-чан.\nИң элек социаль тышына була\nселтәр, әммә алға китеш бер урында тора, һәм был мауыҡтырғыс һәм ҡыҙыҡлы аралашыу ашыу эшләй ине. алып килеү бушлай онлайн видео, чат, популяр, хәҙер. Күберәк йәлеп приставка»бушлай», хәҙер барһам да, аҡса ла бөтә күңел өсөн шулай. Һәм шулай итеп, улар иғтибарҙы күберәк йәлеп итә. Төрлө ваҡыттар күп була, сат бушлай онлайн, ул да мөмкинлек бирәсәк һезгә борсолма. Фундаментын һалыу рулетка сат сыҡты, һәм уның менән эшләй буйынса оҡшаш күп кенә клон сөнки был яртыһында ирекле әңгәмә ҡарағанда күберәк\n← Тиҙ осрашып италияға бушлай онлайн, видео, чат-сат\nМенән осрашыу барған урыҫ ҡыҙы кеүек →


Радий Хәбиров башҡорт теле һәм әҙәбиәте уҡытыусылары съезында сығыш яһаны - Правительство Республики Башкортостан\nСъезд башҡорт теле һәм мәҙәниәтен үҫтереү, милли мәғарифкә бәйле һорауҙарға яуап эҙләү, фәнни-методик һәм инновацион алымдар тураһында фекер алышыу маҡсатында ойошторолдо. Съезд эшендә Рәсәй Федерацияһының Дәүләт Думаһы, Дәүләт Йыйылышы – Ҡоролтай депутаттары, ҡала һәм район мәғариф идаралыҡтары етәкселәре, Рәсәйҙең 12 төбәгенән башҡорт теле һәм әҙәбиәте уҡытыусылары ҡатнашты.\nУлтырыш алдынан төбәк етәксеһе инновацион технологиялар ярҙамында башҡорт телен өйрәтеүсе программалар менән таныштырған интерактив күргәҙмәне ҡараны. Улар араһында «Тере һүҙҙәр», «Электрон уйын мәктәбе» мәғариф платформаһы, виртуаль 3D-тирмә һәм башҡа заманса программалар бар ине. Проект авторҙары әйтеүенсә, был инструменттар башҡорт телен уҡытыу методикаһына яңыса ҡараш формалаштыра, дәрестәрҙе ҡыҙыҡлы ойошторорға ярҙам итә.\nРеспубликаның мәғариф министры вазифаһын башҡарыусы Айбулат Хажин әйтеүенсә, Башҡортостан – туған телдәрҙе үҫтереү һәм уҡытыу буйынса илдә иң алдынғылар рәтендә. Республика мәктәптәрендә 14 туған тел уҡытыла. Уларҙы һаҡлау һәм үҫтереү буйынса дәүләт программаһы ҡабул ителгән. Башҡорт телен үҫтереү буйынса фонд ойошторолдо. Иң яҡшы проекттар өсөн Башҡортостан Башлығы Гранты булдырылған.\nШул уҡ ваҡытта, йылдан-йыл туған телдәрҙе өйрәнеүсе балалар һаны кәмей. Был тенденцияны туҡтатыу өсөн республика етәксеһе тәҡдим иткән бик күп сараларҙы тормошҡа ашырырға кәрәк.\nМөһим йүнәлештәрҙең береһе – башҡорт, рус һәм инглиз телдәрен тәрәндән өйрәтеүсе лингвистик гимназиялар асыу. 2024 йылға тиклем Өфө, Стәрлетамаҡ, Сибай, Күмертау, Ишембай, Туймазы, Дүртөйлө, Дыуан, Белорет һәм Әбйәлил райондарында ошондай 12 мәктәп асыу күҙаллана.\nТуған телдәрҙе уҡытыу методикаһын камиллаштырыу, электрон әсбаптар һәм интерактив, интернет-технологиялар ҡулланып уҡытыуҙы ҡыҙыҡлы һәм һөҙөмтәле итеү мөһим. «Ҡанатлан» проекты сиктәрендә «Интерактив башҡорт теле» модуле барлыҡҡа киләсәк.\nШул уҡ ваҡытта Рәсәйҙең Мәғариф һәм Фән министрлыҡтары менән бәйләнешкә сығыу шарт. Маҡсат – Башҡорт теле буйынса төбәк-ара олимпиаданы Бөтә Рәсәй олимпиадалары исемлегенә индереү һәм юғары уҡыу йортона документтар ҡабул иткәндә еңеүселәр өсөн өҫтәмә балл ҡарау мөмкинлеген тәҡдим итеү.\nБынан тыш, башҡорт теле буйынса Бөтә Рәсәй, төбәк-ара олимпиада һәм конкурстар еңеүселәренә Башҡортостан Башлығы премияһы ҡаралған.\nКаникул ваҡытында башҡорт телен өҫтәмә өйрәнергә теләүселәр өсөн профилле лагерҙар ойоштороу күҙаллана. Уларҙа күрше төбәктә йәшәүсе башҡорт балалары ла ҡатнаша ала. Шулай уҡ мәғариф учреждениеларында балалар һәм ата-әсәләр өсөн «Этношәмбеләр» ойоштороу планлаштырыла.\nАйбулат Хажин әйтеүенсә, «Башҡорт теле һәм әҙәбиәте буйынса йыл уҡытыусыһы» конкурсы еңеүселәренә Башҡортостан Башлығы премияһы – 100, ә финалистарға 50 мең һумға тиклем күтәрелгән. Бынан тыш, иң яҡшы башҡорт һәм рус теле уҡытыусыларына Башҡортостан Республикаһы Хөкүмәте премияһын 100 мең һумға тиклем арттырыла.


Мәҙәни ял өсөн шарттар кәрәк\n13 Ноябрь 2018, 14:51\nУҙған йылдың ғинуарында беҙҙең Яңғыҙҡайын ауылы халҡы, бер тауыштан “Урындағы башланғыстарҙы яҡлау” программаһында ҡатнашып, “МТЗ-82” тракторы алыуға өлгәшкәндәр ине. Ә быйыл тағы ла дәртләнеберәк эшкә тотондолар һәм шул уҡ программа буйынса тракторға арба, ротор көрәге алырға тигән тәҡдим ҡабул ителде. Был трактор һәм ҡоролмалар ауыл урамдарын, юлдарҙы һәм шулай уҡ мәктәп, мәҙәниәт йорто, участка дауаханаһы, ауыл зыяраты, сауҙа нөктәләре алды юлдарын тәртиптә тотоу, сүп-сар түгеү өсөн бик кәрәк.\nБөгөнгө көндә ауыл халҡын борсоған тағы бер мәсьәлә – ул мәҙәниәт йорто. Ауыл мәҙәниәт йорто 1976 йылда асыла һәм шул йылдарҙан алып бөгөнгө көнгә тик-лем бер тапҡыр ҙа капиталь ремонт үткәрелмәгән. “Берҙәм Рәсәй” сәйәси партияһының “Аныҡ эштәр” проекты ярҙамы менән мәҙәниәт йортоноң ҡыйығы, алғы яғы ремонтланды, йылытыу системаһы яңыртылды. Бөйөк Ватан һуғышында ҡатнашҡан яугир-ауылдаштарҙың исемдәрен мәңгеләштереү маҡсатында обелиск яңыртылды һәм грим бүлмәһендә тәҙрәләр, ишектәр алыштырылды. Шулай ҙа мәҙәниәт йортоноң матди базаһы бик ярлы. Бөгөнгө көндә балаларҙың, йәштәрҙең, өлкән быуын кешеләренең ялын ойоштороу өсөн шарттар юҡ. Бының өсөн киноэкран, видеопроектор, ноутбук, теннис, шахмат-шашка өҫтәл уйындары – көнүҙәк кәрәк әйберҙәр. Сәхнә кос-тюмдары юҡ дәрәжәһендә, ә балалар өсөн костюмдар бик иҫке.\nБеҙҙең мәҙәниәт йортонда бөгөнгө көндә балалар һәм ололар өсөн төрлө түңәрәктәр эшләй. Унда төрлө байрам саралары, осрашыуҙар, кисәләр, “Һаумыһығыҙ, ауылдаштар!”, “Шәжәрә” байрамдары, йәштәр өсөн дискотекалар уҙғарыла. Бына 15 йылдан артыҡ инде мәҙәниәт йортонда “Мираҫ” халыҡ театры эшләп килә. Үҙешмәкәр сәнғәт түңәрәгендә һәм халыҡ театрында ауылыбыҙҙың төрлө һөнәр кешеләре, хаҡлы ялдағылар теләп ҡатнаша. Ауылыбыҙҙа һуңғы йылдарҙа ҡаланан ҡайтып, яңы өйҙәр һалып йәш ғаиләләр төпләнә. Был бик ҡыуаныслы хәл, тимәк, ауыл йәшәрә, ә йәштәр өсөн ял итеү урыны ул, әлбиттә, мәҙәниәт йорто.\nБеҙ, Яңғыҙҡайын ауылы йәштәре һәм халҡы был программала еңеп сығырбыҙ, тип ышанабыҙ һәм яҡын киләсәктә мәҙәниәт йорто заманса ял итеү урынына әйләнеренә өмөтләнәбеҙ.


Сибайҙа тәмәке тартыуға ҡаршы баннер урынлаштырылды // Сәйәсәт | новости башинформ.рф\nСибайҙа тәмәке тартыуға ҡаршы баннер урынлаштырылды\n14:07, 15 июля 2011 Сәйәсәт\nСибайҙа тәмәке тартыуҙы иҫкәртеүгә йүнәлтелгән социаль реклама булдырылды. Баннерҙа тәмәке ҡабын йомарлап тотҡан килеш ҡулын һуҙған ҡыҙ һүрәте төшөрөлгән. Эргәһендә: «Тәмәке тартыуҙы дауам итәһеңме? 400 000 кеше Рәсәйҙә йыл һайын үлә! Тәмәкенән баш тарт – ул модала түгел!» — тигән яҙыуы бар.\n«Башинформ» агентлығына «Айыҡ Сибай» йәштәр йәмәғәт ойошмаһы рәйесе Артем Пушкарев хәбәр итеүенсә, бындай идея күптән барлыҡҡа килгән һәм, ниһайәт, ул ҡалала беренсе булып тәмәке тартыуға ҡаршы йүнәлтелгән социаль реклама щитын урынлаштыра алған.\n«Айыҡ Сибай» рәйесе аңлатыуынса, Рәсәйҙәге Бөтә донъя һаулыҡ һаҡлау ойошмаһы Рәсәй төбәктәре етәкселәрен Краснодар крайынан өлгө алырға саҡыра. Унда йәмәғәт урындарында тәмәке тартыуҙы тыйыу ҡарала.\nРеклама урындарының 10 процент өлөшөн социаль рекламалар өсөн түләүһеҙ ҡулланырға мөмкин, ләкин был хаҡта күптәр белмәй, тип белдерҙе Сибай ҡалаһы хакимиәтенең Йәштәр сәйәсәте буйынса комитет рәйесе Әлфир Вәлитов.\n— Беҙҙең ҡалаларҙа бындай баннерҙар күберәк кәрәк, — тине Әлфир Вәлитов. – Моғайын кемдер иғтибар итеп, уйға ҡалыр һәм үҙ-үҙен ағыулауҙан баш тартыр. «Айыҡ Сибай» ойошмаһына һәм Сибай һөт-консерва комбинаты етәкселәренә проектты тормошҡа ашырыуҙа ярҙам иткәндәре өсөн рәхмәт белдергем килә. Минеңсә, башланғыс һалынды һәм киләсәктә беҙҙең ҡалала башҡа социаль мәсьәләләргә йүнәлтелгән бер нисә реклама щиттары булдырылыр.\nТеги: социаль реклама, сәләмәт тормош, бөтә донъя һаулыҡ һаҡлау ойошмаһы


Йырсы Сәйет Билаловтың бүләген алды » Башҡортостан гәзите | Газета Башкортостан на башкирском языке\nБашҡортостан гәзите » Йәмғиәт » Йырсы Сәйет Билаловтың бүләген алды\nБаймаҡ районының Иҫке Сибай ауылында йәшәгән Венера Айытҡолова – бөтә ғүмерен йәш быуынға белем һәм тәрбиә биреүгә арнаған абруйлы уҡытыусы. Оҙаҡ йылдар ошо райондың Урғаҙа урта мәктәбендә балаларға рус теле һәм әҙәбәте серҙәрен төшөндөрә, ә хаҡлы ялға Иҫке Сибай мәктәбенән сыға.\nВенера Сабир ҡыҙы баҫма матбуғатҡа, китап һүҙенә оло һөйөү һәм ихтирам менән ҡараған ғаиләлә тәрбиәләнә. “Өләсәйем 94 йәшендә мәрхүмә булды. Олоғайған көнөндә лә гәзит-журналдарҙы күҙлекһеҙ уҡыны. Почта килеү менән: “Миңә “Башҡортостан”ды бирегеҙ”, – тип ултырыр ине. Ғаилә ҡороп, башҡаланғас, ғүмер буйы милли баҫмаларҙы күпләп алдырҙым, шул иҫәптән “Башҡортостан”ға ла иң тәүгеләрҙән булып яҙыла киләм. Бер йылы сығым аҙыраҡ булһын тип, “Башҡортостан-Йома”ны ғына алдырырға ҡарар иттем. Ниҙер етмәгән кеүек, гәзиттең тулы вариантын уҡығым килә, башҡаса был хатамды ҡабатламаным”, – ти мәғариф ветераны.\nВенера Сабир ҡыҙының яратҡан шөғөлдәренең береһе – кроссворд һәм сканворд сисеү. Әле күптән түгел ул гәзитебеҙҙең 135-се һанында баҫылған сканвордта йәшерелгән серһүҙҙе иң тәүге булып табып, билдәле йырсы Сәйет Билалов әҙерләгән үҙенсәлекле бүләккә – сәй йыйылмаһына лайыҡ булды. Бүләген алырға килгәнендә киләһе йылға “Башҡортостан”ға яҙылған тоғро дуҫыбыҙға дини календарь ҙа тапшырылды.\nВенера Айытҡолова кеүек рухлы, әүҙем уҡыусыларыбыҙ барында беҙгә лә эшләүе күңелле.


Өфөлә «Рәсәй журналистары. XX-XXI» тигән энциклопедия донъя күрҙе // Йәмғиәт | новости башинформ.рф\n15:06, 21 декабря 2015 Йәмғиәт\nӨФӨ, 2015 йыл, 21 декабрь. /«Башинформ» мәғлүмәт агентлығы, Ғәлиә Нәбиева, Мәүлиҙә Яҡупова/.\nӨфөлә «Рәсәй журналистары. XX-XXI» тип аталған энциклопедия донъя күрҙе. Китапты Рәсәйҙең Матбуғат һәм киң коммуникациялар буйынса федераль агентлығы ярҙамында «Журналист» нәшриәт йорто баҫтырып сығарған.


Мәҙәниәт усаҡтары яңыртыла\n«Нефтсе», хәҙер «Башҡортостан» дәүләт концерт залы, Нестеров исемендәге музей, опера һәм балет театры һәм Когресс-холл да күләмле халыҡ-ара саралар алдынан төҙөкләндереү эштәре башҡарыла. Уларҙың инфраструктураһын күптән яңыртыу талап итә ине. Ниһәйәт, эштәр башланды, тиҙҙән улар сафҡа инә башларға ла тейеш тип билдәләй белгестәр.\nБыға тиклем баш ҡалалағы конгресс-холл бинаһы күптәргә сауҙа һәм ял итеү урыны булараҡ таныш булһа, 2015 йылда объектта эштәр бөтөүгә ул халыҡ-ара сәйәсәт үҙәгенә әйләнәсәк. Саммит барышында конгресс-холл бер үк ваҡытта 3 мең делегат һәм ҡунаҡты ҡабул итә аласаҡ. Төрлө ил вәкилдәрен урынлаштырыр өсөн бында бүлмә майҙанын үҙгәртеүгә һәләтле күсермәле панелдәр ҡулланыла. Ә бына Нестеров исемендәге сәнғәт музейында эштәр ахырына яҡынлаша, киләһе аҙнала мәҙәниәт усағының фонды яңы һаҡлағысҡа күсә башлаясаҡ. Бында әҫәрҙәр махсус шарттарҙа тотола, уларға хатта янғын да ҡурҡыныс түгел. Картиналар һаҡланған бинала шулай уҡ күргәҙмә залдары ла буласаҡ. Элек күп кенә картиналарға экспозицияла урын етмәһә, хәҙер хәл ыңғай яҡҡа үҙгәрә. Музей хеҙмәткәрҙәренең дә эше еңеләйә. Башҡорт опера һәм балет театрын да күләмле үҙгәрештәр көтә. Бинаның тышы иҫке буяуҙан таҙартылған, хәҙер уның стеналары ҡыҙыл кирбес төҫөндә буласаҡ. Шулай уҡ театрҙың 1987 йылдан алмаштырылмаған инженер селтәрҙәре тулыһынса яңыртыла. Ләкин барыбер ҙә иң ҡыҙыҡлы үҙгәрештәр сәхнәлә. Декабрь айында ишектәрен асҡан театрҙа тамашасыны заманса яҡтыртыу, тауыш системалары көтә. Сәхнә иһә тулыһынса үҙгәртелә, бында 20 күтәрелмәле майҙансыҡ була, улар төрлө декорацияларҙа алмаштырасаҡ тип көтөлә. Әлбиттә, опера театрында тауыш сифаты. Белгестәр уны һаҡлап ҡалырға вәғәҙә итә. Акустикаға бөтә нәмә йоғонто яһай, балаҫ булһынмы, стена ҡатламы мы. Театрҙа төҙөкләндереү башланғанда беҙ тауыш өлгөһөн яҙып алдыҡ, эштәр тамамланғас та тауыш яңғырауы шул уҡ ҡаласаҡ. «Нефтсе» мәҙәниәт һарайында ла төҙөкләндереү эштәре ҡыҙыу бара. Бында иһә төп баҫым концерт залының акустикаһын яҡшыртыуға яһала. Яңы панелдәр урынлаштырылып, залдың формаһы үҙгәртелгәс, сәхнәләге тауыш бер ниндәй көсәтеүһеҙ ҙә яҡшы ишетеләсәк, тип белдерә төҙөүселәр. Яңыртылған концерт залы ноябрь айында файҙаланыуға тапшырыласаҡ.


ӨФӨ, 2019 йыл, 20 сентябрь. /«Башинформ» мәғлүмәт агентлығы/. 2023 йылға тиклем тәбиғи һәм техноген характерҙағы ғәҙәттән тыш хәлдәр хәүефен кәметеү һәм уларҙың эҙемтәләрен йомшартыу өсөн 3,5 миллиард һум ҡаралған. Шуның 700 миллионын ағымдағы йылда тотоналар, тип хәбәр иттеләр республиканың Ғәҙәттән тыш хәлдәр буйынса дәүләт комитетынан.\nТеги:яҡлаухәүефһеҙлекғәҙәттән тыш хәлдәр буйынса дәүләт комитеты


Хәбәрҙәр: Рәсәй һәм Төркиә мөнәсәбәттәрҙе яйға һала.\nРәсәй һәм Төркиә мөнәсәбәттәрҙе яйға һала.\nРәсәй һәм Төркиә Рәсәй пилоты һәләкәтенән һуң киҫкенләшкән ике яҡлы мөнәсәбәттәрҙе яйға һалырға ҡарар итте. Терроризм менән көрәш хеҙмәттәшлеге лә тергеҙелә. Ике ил лидеры шаршамбы көн был мәсьәләләр хаҡында телефон аша һөйләште, шулай уҡ сентябрҙә Ҡытайҙа үтәсәк G-20 саммиты сиктәрендә осрашырға килеште.\nБелдереүендә президент Владимир Путин әйтеп үтеүенсә, Төркиә менән бәйләнештәрҙе тергеҙеү ҡарары Стамбул аэропортындағы фажиғә менән тап килде, унда көн элгәре теракт ваҡытында 40-тан ашыу кеше һәләк булғайны.\n“Беҙҙең ике яҡлы мөнәсәббәттәр хаҡындағы һүҙҙе туризмдан башларға теләйем,-тине Рәсәй лидеры.-Ул террористик элементтарҙың активлашҡан мәлендә яңғыраһа ла, беҙ был өлкәләге административ сикләүҙәрҙе алабыҙ, һәм мин Рәсәй Федерацияһы хөкүмәтенән Төркиә менән сауҙа-иҡтисад бәйләнештәрен яйға һалыу процесын башлауҙы һорайым.”\nСүриәлә “Ислам дәүләте”нә ҡаршы операцияла ҡатнашҡан Рәсәй Хәрби көстәренең СУ-24 истребителе Төркиә сигендә 2015 йылдың ноябрендә бәреп төшөрөлдө, пилоты ерҙә төшкәс һәләк булды. 7 айҙан һуң Төркиә пилот ғаиләһенең ҡайғыһын уртаҡлашты. Үткән йыл бәреп төшөрөлгән самолет өсөн Рәсәй Төркиәгә санкциялар индерҙе, ә был иһә төрөктәрҙең туриндустрияһына ҙур зыян һалды. Санкцияларға дусар булмаған берҙән-бер өлкә - Рәсәйҙәге төҙөлөш подрядтары. Төрөк аҙыҡ-түлек импорты ла тыйылғайны; хәҙер магазин кәштәләрендә йәнә Төркиә йәшелсәләре һәм емеш-еләктәре пәйҙә буласаҡ.


«Хәүефһеҙ һәм сифатлы автомобиль юлдары» милли проекты сиктәрендә Өфөнөң Рязань урамында ремонлау эштәре дауам итә\nБыйыл Өфө ҡалаһында «Хәүефһеҙ һәм сифатлы автомобиль юлдары» милли проекты сиктәрендә оҙонлоғо 47 километрҙан ашыу булған 28 участка юл селтәрҙәрен ремонлау эштәре планлаштырылған.\nБыйыл Өфө ҡалаһында «Хәүефһеҙ һәм сифатлы автомобиль юлдары» милли проекты сиктәрендә оҙонлоғо 47 километрҙан ашыу булған 28 участка юл селтәрҙәрен ремонлау эштәре планлаштырылған. Бөгөн 17 объектта ремонт эштәре алып барыла, 11 – тамамланған.\nРемонт эштәре барған объекттарының береһе – Рязань урамы. Унда Октябрь проспектынан алып Шәфиев урамына тиклем 940 метр тәшкил иткән участкала ремонт эштәре ҡайнай.\nРемонт үткәреү тәртибе буйынса иҫке юл япмаһы сиселде, асфальтобетон түшәлде. Хәҙерге ваҡытта борт таштарының демонтаж һәм монтаж эштәре алып барыла. Контракт буйынса эштәр быйыл көҙ, 30 сентябрҙә, тамамланырға тейеш.


Дәүләкән районында бар ауылды ҡурҡытып тотҡан ир 80 йәшлек оло йәштәге ҡатынды туҡмап үлтергән\nҺуңынан ул ҡорбанының кәүҙәһен яҡындағы сүп-сар полигонына күмгән. Фажиғә тураһында билдәле булыу менән ауыр енәйәт ҡылыусы үҙ ғәйебен тулыһынса таныған. Әммә бер айҙан ашыу ваҡыт үтһә лә, ситтән күсеп килгән ир һаман да һаҡ аҫтына алынмаған. Мәрхүмәнең яҡындары ғәҙеллек эҙләп ҡайҙа ғына мөрәжәғәт итмәгән. Ахыр сиктә, бөгөн улар беҙҙең редакцияның телефон һандарын йыйырға ҡарар иткән.\nЯңы ғына әсәһенең ҡырҡын үткәргән Люциә ханымдың күп илауҙан күҙ йәштәре лә ҡалмаған. Сөнки уға көн һайын тиерлек яҡынының ғүмерен ҡыйған ир менән йәнәш йәшәргә тура килә. Фажиғә көнөндә лә уның әсәһе Ольговка ауылындағы баҡсаға килә. Әммә бер нисә сәғәттән уның хәбәрһеҙ юғалыуы тураһында мәғлүмәт тарала. Шик шунда уҡ күршелә генә йәшәгән иргә төшә. Ул да тәфтишселәргә ҡатынды нисек итеп туҡмауы һәм кәүҙәне ҡайҙа йәшереүе тураһында түкмәй-сәсмәй һөйләп бирә.\nХоҡуҡ һағында тороусылар енәйәт ҡылыуҙа ғәйепләнеүсене ҡулға алыуын алған. Әммә бер нисә көндән улар ирҙе иреккә сығарып ебәргән. Сөнки ҡатындың ғүмере йөрәк туҡтауҙан өҙөлгән тигән ҡарар сығарылған. Әммә мәрхүмәнең яҡындары бындай фекер менән бөтөнләй килешеп етмәй.\nБарыһын да ҡурҡытып тотҡан ирҙең бынан алда ла яуаплылыҡҡа тарттырылыуы билдәле. Ул хатта, бер йылға иркенән мәхрүм ителгән булған. Әле лә ауылда йәшәүселәрҙең береһе лә ситтән күсеп килеүсе менән аралашырға теләмәй. Улар барыһы ла уның өйөн урап үтергә күнеккән.\nҮҙ ғәйебен таныһа ла ир ни өсөн һаман да иректә йөрөй тигән һорау менән беҙҙең ижади төркөм хоҡуҡ һаҡлау органдарына мөрәжәғәт итте. Әммә уларҙан аныҡ ҡына яуап алып булманы. Нисек кенә булмаһын, ауылда йәшәүселәр енәйәт ҡылыусының тейешле яза аласағына ышаныс белдерә. Ир генә ҡатындың яҡындарынан ғәфү үтенергә ашыҡмай.


Яуаплылыҡ тәү сиратта ата- әсәләр иңендә\n11 Август , 12:00\nАвгуста Өфөлә оло сара - ата- әсәләр форумы көтөлә ине. Ләкин эҫе йәйҙә урман янғындарының көсәйеүе сәбәпле, кәңәшмә икенсе ваҡытҡа күсерелгән. 10 августа Бөтә донъя башҡорттары ҡоролтайы бәләкәй состав менән түңәрәк өҫтәл үткәрҙе. Унда сит өлкәләрҙән республикаға ялға, ҡунаҡҡа ҡайтҡан һәм форумға тип килгән милләттәштәребеҙҙән ҡоролтай ағзалары, урындағы белгестәр ҡатнашты.\nТүңәрәк өҫтәлдә туған телде һаҡлау һәм өйрәнеү, ситтә, балалар үҫтергән милләттәштәребеҙгә уның мөһимлеген еткереү мәсьәләләре ҡаралды. Мәскәүҙән, Максим Горький исемендәге әҙәбиәт институтының өлкән уҡытыусыһы Ләйсән Әхмәҙуллина үҙ фекерҙәре менән уртаҡлашты:\n- Ете һәм өс йәшлек балаларҙың әсәһе булараҡ күҙәтеүҙәрем менән бүлешәм. Өс йәшкә тиклемле балаға туған телен белеү өсөн яҡын- тирәләге мөхит тә, йәғни ата- әсәләре менән аралашыу ҙа етә. Минең улым өс йәшкә тиклем фәҡәт башҡорт телендә һөйләште. Һуңынан ул икенсе мөхиткә барып эләкте.. Ҡыҫҡаһы, баланың аралашы даирәһе киңәйгән һайын, ул әсә теленән ситләшә, башҡа телдәрҙе үҙләштерә, русса һөйләшкән тиҫтерҙәре менән дә шул телдә аралаша башлай. Заман ритмына яраҡлашҡан, эштән бушамаған ата- әсәнең балаһы менән үҙ телендә төплө аралашырға ваҡыты ла, көсө лә ҡалмай. Ләкин, Мәскәүҙә йәшәһәләр ҙә балаларын ике телле, рухлы итеп үҫтергән ата- әсәләр ҙә бар. Ысынлап та, сит ерҙә башҡорт моңона, мәҙәниәтенә, йәнле аралашыуға һыуһау кеүек күренеш хас, шуға ла беҙ, Башҡортостандан ситтә йәшәүсе башҡорттар, был мәсьәләгә айырыуса етди ҡарайбыҙ.


Имән кеүек көслө рухлылар бар... » Башҡортостан гәзите\nИмән кеүек көслө рухлылар бар...\n23-08-2017, 00:48 // Мәҙәниәт һәм әҙәбиәт, Матур үтһен ялығыҙ // Баҫып сығарырға\nӘнүзә Ғиззәтуллина – Бөрйән ҡыҙы. Уның ҡаяларҙай ғорур, сылтырап аҡҡан шишмәләрҙәй нескә, ҡарағайҙар кеүек камил, ыуыҙҙай ҡымыҙ еҫе аңҡытҡан болондағы аллы-гөллө сәскәләй, ҡарурмандарҙай серле шиғырҙарын уҡыһаң, шунда уҡ Бөрйән ҡыҙы, тау ҡыҙы, урман ҡыҙы икәне күҙ алдына килә. Йәш кенә булыуға ҡарамаҫтан, шиғырҙарында тормош, уның әсе-сөсөһө, донъяуи төшөнсәләр, тәрән фәлсәфә һәм ололарға хас аҡыл ярылып ята.\nТағы ла башҡортҡа хас булған изге ҡиммәттәр, кеше хаҡы, матурлыҡ, изгелек сифаттары урап үтмәгән уның ижадын. Был, әлбиттә, күп замандар буйы һыналып килгән шағир затынан булыуынан киләлер. Ысынлап та, йәш шағирә Интернет заманында йәшәһә лә, үҙ ижады менән ҡайһы бер йәш шағир-яҙыусылар кеүек баҙарҙа һатҡандай һатыулашмай. Үҙе кеүек ижады ла баҫалҡы, ипле. Тәү ҡарамаҡҡа шулай булһа ла, бер тапҡыр уның шиғырҙарын уҡып ҡарағандар уларҙың күп мәғәнәгә эйә булыуын, хатта ки әҫәрҙәрендә заман тауышы, дөрөҫөрәге, заманына күрә рухлы йәш кеше тауышы барлығын аныҡ күрә.\nШулай итеп, йәш шағирәгә алдағы ижадында уңыштар теләп, бер шәлкем шиғырҙарын гәзит уҡыусыларға тәҡдим итәбеҙ.\nКүп һөйләйҙәр тормош тураһында,\nӘйтеләһе әле алдалыр...\nТормош – йомаҡ. Уны сисәм тигән\nМең ҡат янып, мең ҡат алданыр.\nТеләй икән – һауаларға сөйә\nЙә ҡайғынан күмә тереләй.\nБәхет өләшкәндә, киҫәктәрҙе\nҮлсәп-нитеп тормай телгеләй.\nМәғәнәһеҙ тимә ғүмерҙәрҙе,\nЯҙмыштарҙың яҙһа ҡатыhы.\nМәғәнәһеҙ заман диуарында\nМәғәнәле йөҙөң балҡыһын!\nҠаршылағы бейек тауға\nТәү күргәндәй ҡараным.\nЯҙмыштарҙың шул тауҙарға\nКиске һалҡын елдәр иҫһә,\nАғастары шаулайҙыр –\nҺәр ҡарағай, һәр бер ҡайын\n“Тауҙарҙан да бейегерәк,\nИмеш, кешеләр генә” –\nШул һүҙ менән еткән кеше\nЙәшел байлыҡ – киң урмандар\nКүсә ситтәр ҡулына.\nТауҙар ҡарғышы төшөр бит,\nАҡса ҡоло, улыңа!\nШашып китте Ер-әсәнең\nУңалырмы ғәзиз ерҙең\nАуылымдан сыҡҡан саҡта\nШаңдау булып яңғыраны\n“Башҡорт халҡы йөрәгенә\nҠалҡан булып теҙелдек\nКилде заман – ҡәҙер бөтөп,\nНик онота икән кеше\nҺаҡта торһа әгәр илдә\nҠаһарман башҡорт ире,\nЙәйрәп ятыр, сәскә атыр\nАҫаба башҡорт ере.\nҠайҙа ғына йөрөһәң дә,\nОнотма, һин – Тау ҡыҙы!\nКүңелеңдә тынмаһын һис\nТыуған ергә дан йыры.\nҺаҡла ерҙе, Тау ҡыҙы...”\n“Үҫеп етһәң, өйҙән сығып китһәң,\nКемде арҡаһынан һөйөрбөҙ”,\nТип әйткәйне атай сәй янында,\nКинйә ҡыҙы өсөн өҙөлөп.\nВаҡыт үтеү менән, тәрәнерәк\nАңлай барам ошо һүҙегеҙ.\nАтай. Әсәй. Йөрәгемә дауам,\nҺулар һауам икән үҙегеҙ.\nКәңәшегеҙ – алтын ҡағиҙәләй,\nЭҙләгәндә юлда дөрөҫлөк.\nКүҙ алдымда гелән төшкө табын:\nАтай. Әсәй. Бала. Ошолор ул\nЯбайлыҡта тыуған бөйөклөк.\nҺуңғы көйөн һуҙа йәйге көндәр,\nҺуңғы нота йәйге иртәлә.\nХәҙер... Шаршау йәнә асылыр ҙа\nСентябрь йыры йәнде иркәләр.\nКөҙ маэстро яңы көйҙәр яҙа,\nСағыу булыр көҙгө тамаша!\nСәхрәләр ҙә яйлап кейемдәрен\nАлтын төҫлөһөнә алмаша.\nКөҙгө тамашала ҡатнашырҙар:\nҺары япраҡ, ямғыр, һалҡындар,\nКеше ағымдары һәр иртәлә –\nҠарап торһаң өҫкө балкондан.\nҠойма ямғырмы ул, һыуыҡ иртә –\nҮҙ юлында булыр һәр кеме.\nКөҙгө йырмы, йәйге моңдармы ул –\nБыл тормоштоң гүзәл һәр көйө.\nҺәм ҡәҙерле уның һәр көнө.\nБармы икән шундай ҡағиҙә,\nЙәшәү серен асып һалырлыҡ?\nҒүмереңдең ахырына тиклем\nЫсын кеше булып ҡалырлыҡ?\nКеше ғүмерҙәрен бүләбеҙ ҙә\nДүрт өлөшкә барлап һалабыҙ.\nСабыйҙарҙан – күңел сафлығын,\nТаҙа уйҙар отоп алабыҙ.\nЙәш кешенән күсһен йәшлек дәрте,\nЙәшәү сәме керһен йөрәккә.\nУҙамандан күсһен сабырлыҡтар\nЮлдарыңда кәртә эләкһә.\nАҡ сал сәсле ҡарттан –\nИкеләнеү әгәр йөҙәтһә.\nЯбай икән йәшәү ҡағиҙәһе...\nӘгәр тормош үҙе өйрәтһә.\nКешеләр ҙә ағастарға оҡшаш:\nБар имәне, ҡайын, бар саған...\nҺәр беренә рәхмәт әйткем килә,\nКемдәр минең юлда осраған.\nСыҙамлыҡҡа улар өйрәтте.\nҠайын кеүек хисле күңеллеләр\nАлсаҡлыҡҡа юлдар күрһәтте.\nАлтын төҫө саған япрағының\nАлтынлата, гүйә, аҡылды.\nЭшсән уҫаҡ ағасынан күсә\nХеҙмәт һөйөү, оло таһыллыҡ.\nЭсе серек булған ағастар ҙа\nЛайыҡтыр, тим, минең рәхмәткә.\nЭйе, рәхмәт... Рухым нығына бит\nҠаршы тороп мәкер-зәхмәткә.\nБәғзеләре, арҡырылай ятып,\nЮлдарыма юрый ауҙылар.\nКөнсөл тойғоларҙа ҡара янып,\nБары тиреҫ булып ҡалдылар.\nУрмандарҙан уҙып барған саҡта\nҺәр бер ағас миңә ҡәҙерле.\nСаф күңелле әгәр булһа кеше –\nИхласлыҡҡа мин дә әҙермен!\nАҫыл ағастарҙы үрнәк итеп,\nМин дә бер мәл тамыр йәйермен!\nИҫеңдәме, әсәй, дебет шәлең\nИңдәремә ипләп һалыуың?\nИзге теләк-фатихалар әйтеп,\nОло юлдан ҡарап ҡалыуың?\nБеләм, әсәй, утлы даръяларҙан\nКөслөрәктер йөрәк яныуың.\nЙөрәгеңде һис һағышһыҙ итер\nЭх, табырға ине дарыуын.\nДебет шәлең аша ҡулдарыңдың\nЙылылығын, гүйә, тоямын.\nҠорос кеүек сыҙам булмышыңа\nКүңелемдән һәйкәл ҡоямын!\nАлға сығып ҡырыҫ башҡортлоғом,\nҺаранланһам матур һүҙҙәргә,\nҒәфү итсе, ғәзиз әсәкәйем,\nРәхмәт хисе – минең күҙҙәрҙә.\nАвтор: Әнүзә ҒИЗЗӘТУЛЛИНА-НИҒМӘТУЛЛИНА.\nКупить детский квадроцикл на аккумуляторе можно на сайте.


Ул һаман да ихлас йылмайғандай... » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Әҙәбиәт » Ул һаман да ихлас йылмайғандай...\nУл һаман да ихлас йылмайғандай... 09.11.2018 // Әҙәбиәт\nТыуған яғы Ғафуриҙа, Өфөлә Нияз Мәжитов урамы булырмы?\n...Олуғ Нияз Мәжитовтың хәтер кисәһе бөгөн тыуған төйәге Ғафуриҙа. Өфөнән Сәйетбабаға тиклем ике сәғәт самаһы барырға кәрәк. Юлға сыҡҡас, яҡташым, күренекле археолог, Башҡортостан Фәндәр академияһы академигы, тарих фәндәре докторы, профессор, Салауат Юлаев ордены кавалеры Нияз Мәжитовтың редакцияға йыш килеүе, беҙҙең менән ихлас аралашыуы иҫкә төштө. Бер мәл төрлө мажаралар менән бөгөнгө Рәми Ғарипов исемендәге 1-се башҡорт республика гимназия-интернатына уҡырға ингәне хаҡында һөйләгәйне...\n“Атайым тыуған яғын хәстәрләп йәшәне”\n“...Имәндәш урта мәктәбендә ете класты тамамлағас, артабан ете-һигеҙ саҡрымдағы Сәйетбабаға барырға тейешбеҙ. Юлда Мәндем йылғаһы аша сығырға кәрәк, күпер юҡ. Яҙлы-көҙлө ул аяуһыҙ таша. Тау йылғаһы бит, ажғырып ята...\nОшо сәбәпле мин баш ҡалалағы 1-се мәктәп-интернатҡа китергә булдым. Әммә унда Бөйөк Ватан һуғышында һәләк булғандарҙың балаларын ғына алалар ине. Һинең атайың бар бит, ҡабул итмәйбеҙ, тинеләр. Шулай ҙа бер нисә малай менән ҡайтып китергә ашыҡманыҡ, өс-дүрт көн мәктәп ихатаһында яттыҡ. Ахырҙа Мәғариф министрлығына барырға кәңәш бирҙеләр. Министр Хәйбуллаға киткәйне. Шулай ҙа аптырап ҡалманым, интернатҡа барҙым да: “Мәғариф министрлығында булдым, мине алырға ҡуштылар”, – тинем директор Мөсәлиә Хәйруллинаға. Шулай итеп, хәйләләшеп булһа ла, уҡырға индем. Аҙаҡ университетта Мөсәлиә Ғәли ҡыҙы менән бергә эшләй башлағас, ошо хаҡта әйткәйнем, һине алып яңылышмағанбыҙ, тине...”\nАуыр заман. Буласаҡ ғалимдың ни өсөн тап Пермь дәүләт университетын һайлауы менән дә ҡыҙыҡһынабыҙ. “Өлкән кластарҙа республика китапханаһына йыш йөрөй торғайным. Теләгем юрист булыу ине, шуға өҫтәмә китаптар уҡыйым. Бер мәл тарих уҡытыусыһының “Мәжитов, һин тарихсы булырға тейеш” тип әйтеүе хыялымды үҙгәртергә мәжбүр итте. Бер нисә иптәшем менән Пермгә киттек. Улар уҡырға инә алмай ҡайтып китте, ә мин яҙмышымдың хәл ителерен көтөп ятам. 23 балл йыйғанмын. Аҡса юҡ, асмын. Аптырағас, деканға индем. Ул: “Һине лә алмаһаҡ инде, Мәжитов! Балың етерлек”, – тип ихлас ҡотланы”.\nБилдәле, сит ерҙә берәү ҙә һине ҡолас йәйеп көтөп тормай. Аҡсаһыҙлыҡ, аслыҡ егеттең үҙәгенә үтә. Шулай ҙа түҙә ул, үҙен үҙе хәстәрләргә тырыша. Каникулдарҙа археологик экспедицияларҙа ҡатнаша. Тырыш егет өсөнсө курста уҡ ғилми хеҙмәткәр булып эш башлай.\nӘлеге сәфәрҙәге юлдашым, арҙаҡлы ғалимдың ҡыҙы Әлфиә Солтанова ла уйсан, хәтирәләргә бирелгән. Унан ата-әсәһенең нисек танышҡаны, йәшәгәне хаҡында һорарға баҙнат иттем.\n– Атайым Ғафуриҙан булһа, әсәйем Салауат районының Мәсетле ауылынан, – тип һүҙ башланы Әлфиә ханым. – Икеһе лә ул ваҡыттағы 1-се мәктәп-интернатта белем ала. Бер-береһен хөрмәт итеп, ҡәҙерләп, бик матур йәшәнеләр. Әсәйем, шөкөр, иҫән, 85 йәшен тултырҙы.\n– Атайығыҙҙың юлын дауам итеүегеҙ, бер ҡараһаң, сәйер һымаҡ, сөнки археология менән башлыса ир-ат шөғөлләнә...\n– Иҫ белгәндән бирле атайым менән тикшеренеү эштәренә йөрөй инем, хатта экспедицияла тәпәй баҫып киткәнмен. Әсәйем дә был шөғөлөмдө бер ҡасан да тыйманы...\nҺөйләшә-һөйләшә Сәйетбабаға ла яҡынлаштыҡ. Уң яҡта, тауҙар ҡосағында, Имәндәш күренә. Тулҡынланыуы, һағышы йөҙөнә сыҡҡан Әлфиә ханым бала саҡ, йәшлек хәтирәләренә бирелде.\n– Атайым тыуған яғын яратып, хәстәрләп йәшәне, – тине ул. – Йыш ҡайтты, мәктәбенә ҡосаҡ-ҡосаҡ китап бүләк итер ине. Ауылда кирбестән ике ҡатлы мәктәп төҙөтөүҙә лә, газ үткәртеүҙә лә уның өлөшө бар.\nСәйетбабала йыйылған халыҡ араһында буй-һыны, алсаҡлығы менән шөһрәтле археологыбыҙҙы хәтерләткән ағай ҙа бар ине. Иҫәнләшеп танышҡас, уның ғалимдың бер туған ҡустыһы Венер Мәжитов булыуын белдек. Ул авиация институтын тамамлап, төрлө ҡалаларҙа яуаплы вазифа башҡарған, хаҡлы ялға сыҡҡас, ғаиләһе менән тыуған яғына ҡайтып, Красноусол ҡасабаһында төпләнгән.\n– Һигеҙ балалы ғаиләлә үҫтек, әле дүртебеҙ иҫән, – тип хәтирәләргә бирелде уҙаман. – Шундай ауыр заманда юғары техник белем алыуым менән Нияз ағайыма бурыслымын. Мин унан туғыҙ йәшкә кесе. Ағайым һәр ваҡыт уҡыуым менән ҡыҙыҡһыныр, яҡшы өлгәшеүемә ихлас ҡыуаныр ине. Ауылда һигеҙенсе класты тамамлағас, ул мине үҙе белем алған 1-се мәктәп-интернатҡа алып китте. Яҡшыраҡ уҡырға дәртләндерҙе, кәңәштәренән айырманы. Ғәжәп алсаҡ, ысын зыялы булды ағайым. Бер ваҡытта ла тауыш күтәрмәне, йәмрәйеп йөрөмәне. Уның менән һәр аралашыу рухты арттырыр ине...\nМәғлүм булыуынса, Әхмәтзәки Вәлиди бер нисә тапҡыр Сәйетбабала булып киткән. Мәсет урамында ошо тарихи ваҡиғаға арнап ҡуйылған экспозиция менән танышҡас, Нияз Абдулхаҡ улы тыуған Туғай ауылына юлландыҡ. Ул Сәйетбабанан ике саҡрым самаһы алыҫлыҡта ята.\n– Нияз ағайҙың атаһы тыумышы менән Имәндәштән, – тип бәйән итте Сәйетбаба тарихи-мәҙәни үҙәге етәксеһе Рәзим Мәүлетҡолов, уның йорт нигеҙе урынын күрһәтеп. – Уҙған быуаттың утыҙынсы йылдарында Абдулхаҡ ағай бында күсенеп, “Туғай” колхозын ойоштора. Буласаҡ ғалим ошонда донъяға килә. Студент йылдарында ул тыуған яғында ҡаҙыныу эштәре менән була. Ауыл осондағы был убалар әле лә һаҡлана.\nАртабан ауыл мәҙәниәт йортонда Хәтер кисәһе башланды. Уны Бөтә донъя башҡорттары ҡоролтайы Башҡарма комитеты рәйесе Әмир Ишемғолов асты.\n– Нияз Абдулхаҡ улының халҡы өсөн башҡарған эштәре баһалап бөткөһөҙ, – тип билдәләне ул сығышында. – Башҡорттарҙың әүәлдән ошо ерҙә йәшәгәнен, аҫабалығын ғилми эшмәкәрлеге менән раҫланы. Ете томлыҡ “Башҡорт халҡының тарихы” китабының етәксеһе лә ул булды. 1995 йылда Бөтә донъя башҡорттары ҡоролтайының Башҡарма комитеты рәйесе итеп һайланып, яңы ойошманы булдырыу, үҫтереү йәһәтенән бихисап эш башҡарҙы. Бөгөн Ғафури районында ла, Өфөлә лә Нияз Мәжитов исемендәге урам булырға тейеш. Йәнә Красноусол башҡорт гимназияһына ла уның исемен бирергә кәрәк.\nРеспублика Аҡһаҡалдар ҡоро етәксеһе Велмир Аҙнаев үҙ сығышында: “Нияз Мәжитов иҫән сағында Өфө II ҡаласығы менән үҙенә һәйкәл ҡалдырҙы”, – тиһә, билдәле табип, профессор Марс Юлдашев:\n– Ҡоролтай барлыҡҡа килгәс, Нияз Абдулхаҡ улы республикала ғына түгел, Рәсәйҙә, сит илдәрҙә һибелеп йәшәгән башҡорттарҙы берләштереүгә, телебеҙҙе, милләтебеҙҙе һаҡлауға ифрат күп көс һалды, – тине. – Мәскәү өлкәһе башҡорттары ҡоролтайын ойоштороп, ҙур йыйын үткәрҙе. Халҡыбыҙ өсөн ауыр ваҡытта барыбыҙҙы алға әйҙәгән рухи ҡалҡан булды.\nХәтирәләр, иҫтәлектәр... Эйе, бар ғүмерен халҡыбыҙҙың үткәнен өйрәнеүгә бағышлаған ғалим тарихи ысынбарлыҡты иҫбатлауы менән милләтебеҙҙең йәшәйешенә яңы һулыш өрҙө, халҡыбыҙҙың меңәр йыллыҡ тарихын ҡайтанан яҙҙы. Ул ғүмеренең йондоҙло сәғәте тип Өфө II ҡаласығын асыуҙы иҫәпләй ине. Хәтер кисәһендә “Боронғо Өфө” республика тарихи музей-ҡурсаулығы директоры Гәүһәр Батталова:\n– Нияз Абдулхаҡ улы халҡына ҡиммәтле ғилми-рухи ҡомартҡы ҡалдырҙы, – тине. – Музейҙың төҙөлөүе, эшләүе менән нәҡ уға бурыслыбыҙ. Остазыбыҙ башлаған эштәрҙе дауам итәбеҙ, “Боронғо Өфө археология паркы” тип аталасаҡ музей комплексының концепцияһы Хөкүмәттә яҡлау тапты. 2012 йылдан башлап Өфө II ҡаласығы биләмәһендә археологик ҡаҙыныу эштәрен музей хеҙмәткәрҙәре – йәш ғалимдар дауам итә...\n...Эйе, баһалап бөткөһөҙ ҡиммәтле мираҫ ҡалдырҙы Нияз Абдулхаҡ улы туған халҡына. Илһөйәрлектең, ғилемлелектең, юғарылыҡтың, шул уҡ ваҡытта сабыр баҫалҡылыҡтың сағыу өлгөһө булды ул. Өҙлөкһөҙ хеҙмәт аша ғына хөрмәт ҡаҙаныу, халҡыңды күтәреү мөмкинлеген үҙ миҫалында раҫланы. Йәш быуынға яҡты һабаҡ, оло маяҡ был.


Туған телгә һөйөү берләштерҙе\nГлавнаяГлавноеТуған телгә һөйөү берләштерҙе\n2019 йылдың 5 декабрендә Башҡортостан Республикаһының мәғарифты үҫтереү институтында башҡорт, рус (туған тел) һәм башҡа туған телдәр уҡытыусылары Ассоцияцияһыны башҡарма комитетының ултырышы үтте.\nСарала ассоциацияның етәксеһе, Ишембай ҡалаһы Ә. Вәлиди исемендәге 2-се Башҡорт гимназия-интернаты уҡытыусыһы Р.Р. Әйүпов, Башҡортостан Республикаһы Мәғариф министрлығы Милли мәғариф идаралығының милли мәғариф бүлеге начальнигы Р.Р. Сафиуллина, Бөтә донъя башҡорттары Ҡоролтайының мәғариф, фән һәм башҡорт телен үҫтереү комиссияһы кураторы С.Б. Баязитов, Башҡортостан Республикаһы Мәғарифты үҫтереү институтының милли мәғариф буйынса ресурс үҙәге директоры Ә.В. Әбделмәнова, «Башҡортостан уҡытыусыһы» журналының баш мөхәррире С.Ғ. Кәримов, Силәбе өлкәһе Сыбаркүл районының Ҡоротан мәктәбе директоры, өлкәнең башҡорт теле уҡытыусылары ассоциаияһы ағзаһы М.С. Йомашев, юғары уҡыу йорттары, колледж уҡытыусылары, Башҡортостан Мәғарифты үҫтереү институты белгестәре, республиканың ҡала һәм райондарынан килгән туған тел уҡытыусылары ҡатнашты.\nБашҡорт теле һәм башҡа туған тел уҡытыусылары Ассоцияцияның төп маҡсаттары булып уҡытыусыларҙың эшмәкәрлеген йәнләндереү һәм йәмғиәт тормошонда киң сағылдырыу тора. Туған телебеҙҙе һаҡлау һәм үҫтереү, уны пропагандалау — беҙҙең көндәлек хеҙмәт емеше.\nУл туған тел уҡытыусыларын туплаусы, кәрәкле йүнәлеш биреүсе, ярҙам итеүсе, яҡлаусы ойошма булараҡ, Башҡортостан Мәғарифты үҫтереү институты, Башҡортостан Республикаһының Мәғариф министрлығы, Бөтә донъя башҡорттары Ҡоролтайы, Башҡорт телен үҫтереү фонды менән берлектә эшләйәсәк. Бөгөн туған тел уҡытыусыларын ассоциацияның Уставы, эш принциптары менән таныштырыу бурысы тора.\nУлтырышта, көн тәртибенә ярашлы, күп кенә мәсьәләләр ҡаралды.\nСығыш яһаусылар был ойошманың барлыҡҡа килеүен ыңғай күренеш булараҡ баһаланы, башҡарылған эштәргә байҡау яһаны. Ултырыш аҙағында ассоциацияның киләһе 2020 йылға эш планын төҙөү өсөн проектлау ойошторолдо, башҡарма комитетҡа яңы ағзалар ҡабул ителде.


Өфө күргәҙмә үҙәген 2012 йылға асырға планлаштырыла // Иҡтисад | новости башинформ.рф\nӨфө күргәҙмә үҙәген 2012 йылға асырға планлаштырыла\n12:18, 1 октября 2010 Иҡтисад\nӨфөлә, Менделеев урамында, сауҙа-күргәҙмә комплексы төҙөлә. Ул Халыҡ хужалығы ҡаҙаныштары күргәҙмәһенең һүтелгән бинаһы урынында төҙөлә. Өфө күргәҙмә үҙәген төҙөү барышы һәм уны тамамлау сроктары тураһында инвесторҙар Башҡортостан Президенты Рөстәм Хәмитов менән осрашыу ваҡытында һөйләне.\nҮҙәк төҙөлөшө финанс көрсөгө менән бәйле туҡтатып торолғайны, әммә хәҙер объектты төҙөү тергеҙелде. Эштәр башланғандан алып төҙөүселәр уға 560 миллион һум аҡса һалды. Әгәр финанслау план режимында башҡарылһа, күргәҙмә комплексы йыл ярымдан асыласаҡ.\nКоммерсанттар аҡса һалыуҙарҙы 6 йыл эсендә ҡапларға планлаштыра. Инженерҙар баһалауынса, бөгөнгә эштәрҙең 40 проценты башҡарылған. Республика Президенты объектта әлеге ваҡыттағы эштәр торошо менән ҡыҙыҡһынды һәм төҙөлөш барышын үҙ контроленә алды, тип хәбәр итә төбәк башлығының матбуғат хеҙмәте.\nТеги: БР Президенты, төҙөлөш, сауҙа-күргәҙмә комплексы


24 рулетка Чат: рус Онлайн без Видеочивать - Видео чат - таныштырыу лайф - стрим тере!\n24 рулетка Чат: рус Онлайн без Видеочивать\nБыл-парадокс, әммә дөрөҫ булған\nБеҙ яңғыҙ ни барыһы интернет дәүереӘ даими социология эҙҙәре табылған. һеҙ ябай көнө. Йәйәү мин иртән эшкә барғанда, Кисен - өйгә, ә әленге ваҡытта Мин булырға тейеш, булһын өсөн, Магазин бара, балаһы мәктәптә йәки Балалар баҡсаһы минең өсөн. Ә буш ваҡытта булһаң әгәр Һин, һинең ҡайҙа барырбыҙ һуң Шул көн ауыр тел түгел, Бер кем.\nИң яҡшы компаниялар һәм телевидение Һәм интернет өсөн киске.\nСөнки планета миллион кеше йәшәй. Ваҡыт үтеү менән беҙ башҡа Аралашыу йәшәргә күнеккән, әммә уның Урынына беҙ йомоҡ булып, заседании Һәм депрессияға килтерә. Интернетта ошо проблема булды. Әммә, ни ғәжәптер, нәҡ ошо Интернет проблеманы хәл итә ала. Билдәле булыуынса, йөҙ интернет бәйләнеше Хеҙмәтен тәҡдим итә. Әммә, ҡағиҙә булараҡ, уларҙың күпселеге - Был традицион ч, хат алышҡан, Улар, ғәмәлдә, бер нәмә лә юҡ. Дөрөҫөрәге, тере аралашыу юҡ. Әммә был шатруль ҡарай. Видеочивать - был кешеләр менән аралашыу Аша интерактив реаль веб-камера. Система, бының өсөн ниндәй хаҡ Түләргә түгел, тере кеше интернет Аралашыу шатлығын бүләк итә. тәүлектең теләһә ҡайһы ваҡытында. Әммә был үҙенсәлек ч йәғни, Был әңгәмәләште түгел шул, һеҙҙең Кем һайлай. Система булып, һеҙ кем булаһығыҙ Менән диалог алып бара. Шунан исем һәм ч-рулетка. Комбинация һ монитор осраҡлы барлыҡҡа Килгән, һәм кеше бер нисә Мгновений заттар, һеҙ улар менән Осрашыуға йыйылды. Һәм кем белә, таныш булмаған Был һинең өсөн һәләкәтле булды. Видеочинать, рулетка принцибы буйынса әҫәр Бик популярна бөтөн донъяла. Был хеҙмәттең төп функцияһы ҡыҫты.\nБиргән булған, тип әйткән\nПсихологтарға һөйләй, - тип яуап бәхәсһеҙ. Кеше арыным яңғыҙлыҡтан, тик тәүге Аҙым яһарға ҡурҡып. Беҙ файҙаһыҙға күптәр еңел таяна. Был хеҙмәтләндереү төрҙәрендә - застенчивость еңеүсе Иң яҡшы ысулы. Чатта незнакомец һәр ваҡыт менән Һөйләшеүе еңел түгел, шәхсән. Күп кеше үҙенең хәүефһеҙлеген тойоп, Аңлап киләм, тип ҡушыла янында Башҡа кешеләр, һүндереү системаһы теләһә Ҡайһы ваҡытта була, барыһы өсөн Диалог һәм был мотлаҡ түгел. Күптәр менән аралашыуҙан ләззәт ине Һәм кем менән булһа ла Беҙ ҙә, әммә был эш Көнө графигында бирелде скачать. Ә әгәр ваҡыты иркен булһа, Йәғни, ҡағиҙә булараҡ, һуңынан кис, Ҡасан уҡ дуҫым шылтыратып һәм Башҡа йәһәттән һеҙгә мөмкин түгел, Шуға күрә һеҙгә лә килер. Әммә рулетка ҡасан да йоҡламай. Һәм ҡайҙа аҙағында башҡа планетаһы, Бәлки, буласаҡ полуночник һәм яңғыҙ, Аралашыуға ждет. Һәм тағы, бер нисә секунд, Яңы һәм үҙенсәлекле комбинация цифр Һеҙ дуҫтар. Йәки, бәлки, һин бөгөн көн Яҡшы түгел. Кем һөйләргә теләй икән, һеҙ Ҙә үҙ проблемалары тураһында йәки, Киреһенсә, үҙ шатлығын уртаҡлашты, ә Һеҙ тирә бер кем юҡ. Йәки һеҙ буш ваҡыты булһа, Сынаяҡ ҡәһүә эсеү өсөн һеҙ Графигы чудовищно биләй, яңғыҙлыҡ һәм Һеҙ уны эсергә теләмәй. Видеочить һеҙ кире ҡайтырға ярҙам Итә ала. Ләкин уйланырға ла, тип Шатрулетка - Был хеҙмәттәр өсөн генә моңһоу кешене. Был бик шәп ысулын табырға Йыйыныусы яңы дустар, илдең бөтә Мөйөш, бүлмә булып сыҡты. Күптәр өсөн был-уйын ғына, Билдәһеҙ кешеләр менән аралашыуҙан һәм Осраҡлы һаны нисек һайларға, нисек Башҡа килә. Һәм, әйткәндәй, хисаплау түгел беспокойтесь Тураһында әңгәмәләште. тора, анонимность хәүефһеҙлеген тәьмин итеү Һәм аралашыу эшләй.\nШуға күрә, мөмкин булғанда, ҡарап Килеү ваҡыты буйынса интернет-яңы: Виртуаль донъя биргән кеүек түгел, Ысынбарлыҡта беҙ унда күптәр ҡаса, Ә мөмкинлеге биреүҙе индереү кеүек Нәмә яңы, файҙалы һәм күңелле Тормош реаль.\nВидеочить рус - Онлайн-ҡыҙы Урыҫ менән Онлайн\nNina het I kita Bo ta Degene ferganá Region\nегет менән таныша. ҡатын-ҡыҙ менән танышырға теләп иғлан видеочивать минең битендә таныша онлайн видео танышты мөнәсәбәт танышыу өсөн башҡа өлкәндәр өсөн бушлай таныша теркәлгән чатта теркәлергә ҡыҙы рулетка бушлай таныша видео фото 18 йыл видеочить


Тау түбәһенә — шағир исеме » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Яңылыҡтар » Тау түбәһенә — шағир исеме\nТау түбәһенә — шағир исеме 11.07.2018 // Яңылыҡтар\nТөньяҡ киңлектең 43 градусы, 10 минуты, 747 секунды. Көнсығыш оҙонлоҡтоң 42 градусы, 57 минуты, 700 секунды. Ҡабарҙа-Балҡар Республикаһындағы Кавказ һыртының Чегем тарлауығындағы Мостай Кәрим исемендәге тау түбәһенең координаттары тап ошолай. Түбәнең бейеклеге — 3555 метр.\nУҙған шәмбе Башҡортостандан һәм Ҡабарҙа-Балҡарҙан бер төркөм альпинистар тауға күтәрелеп, бейеклеккә халыҡ шағиры, һуғыш ветераны, Социалистик Хеҙмәт Геройы Мостай Кәримдең исемен бирҙе. Рус география йәмғиәте Башҡортостан бүлексәһенең бөйөк шағирҙың тыуыуына 100 йыл тулыуға арналған проекты Ҡабарҙа-Балҡар Республикаһы Хөкүмәте, йәмәғәт ойошмалары ярҙамы менән тормошҡа ашырылды. Экспедицияла Башҡортостандан Рус география йәмғиәтенең төбәк бүлексәһе рәйесе, танылған яҙыусы һәм сәйәхәтсе Камил Йыһаншин, төбәк бүлексәһендәге медиа-төркөм етәксеһе, “Планетам — Башҡортостан” программаһы авторы һәм алыу барыусыһы Рөстәм Сиражетдинов, Рус география йәмғиәтенең мөхбир ағзаһы Александр Лынник һәм сәйәхәтсе Валерий Деев ҡатнашты.\nҠабарҙа-Балҡарҙың тәжрибәле альпинистары һәм Башҡортостан вәкилдәре ингән төркөм тауға менеп иҫтәлекле таҡтаташ ҡуйҙы. Хәҙер Мостай Кәрим исемендәге тау түбәһенә артылғандарҙы шағирҙың Кавказ тауҙарына арналған шиғыры яҙылған таш ҡаршылаясаҡ.\nҠабарҙа-Балҡар Республикаһына сәфәр барышында башҡортостандар Мостай Кәримдең яҡын дуҫы Ҡайсын Кулиевтың тормошо һәм ижады менән бәйле иҫтәлекле урындарҙа — Чегемдағы йорт-музейҙа, Кулиевтың тыуған ауылы Эл-Тюбела булды. Башҡортостандан килгән ҡунаҡтар Кулиевтар нәҫеле вәкилдәренә Мостай Кәрим исемендәге тау түбәһендә ҡуйылған мемориаль таҡтаташтың күсермәһен, уның профиле һүрәтләнгән флагты тапшырҙы.\nТотош уҡырға 1 294


ЙЫЛ ТУРНИРЫ! “Өфө” клубы Европа лигаһына сыҡты » Башҡортостан гәзите | Газета Башкортостан на башкирском языке\nБашҡортостан гәзите » Спорт һәм туризм » ЙЫЛ ТУРНИРЫ! “Өфө” клубы Европа лигаһына сыҡты\nЙЫЛ ТУРНИРЫ! “Өфө” клубы Европа лигаһына сыҡты 25.12.2018 // Спорт һәм туризм\nБаш ҡалабыҙҙың футбол клубы тарихта беренсе тапҡыр Европа ярышында ҡатнашты. Унда эләгеүҙәре лә бәхетле осраҡ булды. Ғәҙәттә, ил беренселегендә тәүге алты урынды алған командалар ҡитға бәйгеләрендә көсөн һынай. “Өфө” былтыр етенсе булды, әммә унан алдағы “Тосно” командаһы Европала уйнар өсөн лицензия алып өлгөрмәне. Беҙҙекеләр быны алдан хәстәрләгән.\nЯҡташтарыбыҙ сығышын квалификация турнирында башланы, тәүге дәғүәселәре “Домжале” словен коллективы булды. Башта июль аҙағында Өфөлә – 0:0, артабан август башында Словенияла 1:1 иҫәбенә уйнап, ҡунаҡта гол индереү сәбәпле, сираттағы турға үттеләр.\nУнда беҙҙең футболсыларҙы Люксембургтың “Прогресс Нидеркорн” командаһы көтә ине инде. Уны Башҡортостанда 2:1 иҫәбенә отҡас, Люксембургта матч тигеҙ иҫәп менән тамамланды (2:2). Шулай итеп, өфөләр артабанғы турға аяҡ баҫыу бәхетенә өлгәште.\nАвгуст аҙағында иһә хәл иткес осрашыуҙар уҙҙы. Был юлы бик көслө команда ҡаршы торҙо – Шотландияның иң алдынғыларҙан һаналған “Рейнджерс” футбол клубы. Уның баш тренеры ла – “Ливерпуль” инглиз командаһының элекке данлыҡлы уйынсыһы Стивен Джеррард! Ҡапҡасылары ла ил йыйылма командаһы составына инә...\nОшо кәртәне уҙһалар, Европа лигаһының төркөм уйындарына юл асыла. Тик тәүге матчта шотландтарҙан 0:1 иҫәбенә отолоп ҡайттыҡ. Шулай ҙа өмөт бар ине әле. Бының өсөн футболсыларыбыҙға Өфөләге осрашыуҙа уңайлы шарттар ҙа тыуып торҙо. Иҫәпте лә тигеҙләнеләр, бер-бер артлы ҡаршы яҡтың ике вәкиле майҙандан ҡыуылды... Ярты сәғәт буйы туғыҙ кеше беҙҙекеләрҙең ун бер уйынсыһына ҡаршы торҙо, туҡтауһыҙ һөжүмебеҙҙе кире ҡаҡты...\nБар тырышлыҡ бушҡа булды: ҡунаҡтарҙың ҡапҡаһына гол индерә алманылар. 1:1 – “Өфө” артабан турнирҙан төшөп ҡалды.\nСалауат рухлы Илмир 22.01.2019 // Спорт һәм туризм\nСалауат районының Малаяҙ ауылы егете Илмир Арыҫланов “Мистер БДМУ” конкурсында еңеп, сит илгә...\nСиттәр ҡыҙыға башланы... 21.01.2019 // Спорт һәм туризм\nБашҡортостан тәүге тапҡыр сит ил кешеләренең иғтибарына лайыҡ булған Рәсәй төбәктәре исемлегенә...\nҠыҙыл боҙонда – ҡыҙыу! 20.01.2019 // Спорт һәм туризм\nӘбйәлил районында матур йолаға әйләнгән “Сәләмәт ауыл” акцияһына туйыштар ҙа ихлас ҡушылды. Ҡыҙыл...


«Бөтә эштәр контролдә тотоласаҡ...”\n21 Апрель , 11:55\n2021 йылдың көҙөндә “Хәүефһеҙ һәм сифатлы юлдар” милли проекты сиктәрендә Пархоменко урамындағы юл участкаһы ремонтланды. Уны төҙөкләндереү менән «БашАльянсТөҙөлөш» подряд ойошмаһы шөғөлләнде. 19 апрелдә Технадзор вәкилдәре ҡала хакимиәте башлығы Игорь Миронов, подряд ойошмаһы менән берлектә ҡышҡы осорҙан һуң юлдың торошон тикшерергә сыҡты.\nКомиссия ағзалары юлдарҙы ҡарағандан һуң ҡайһы бер етешһеҙлектәрҙе асыҡланы, уларҙы подрядсы билдәләнгән ваҡытта төҙәтергә тейеш. Әйтергә кәрәк, юлдарҙы ремонтлау буйынса бөтә эштәр гарантия шарттары буйынса башҡарыласаҡ.\n– Социаль селтәрҙәрҙән юлдарҙағы проблемалар тураһында беләбеҙ, үҙебеҙ тикшереп сығабыҙ, бөтә етешһеҙлектәргә акт төҙөп, подряд ойошмаларына дәғүәләр ебәрәбеҙ. Ошоға бәйле ниндәй юл участкаларында, ниндәй етешһеҙлектәр булыуын күрһәтеү өсөн бөгөн комиссия менән сығырға ҡарар иттек. Пархоменко урамындағы асфальттың боҙолоуы төп етешһеҙлек булып һанала, шулай уҡ ҡоҙоҡтар менән дә проблемалар осрай. Подряд ойошмаһы эштәрҙе башҡарыу ваҡытын һуҙғанға күрә, һауа шарттары юлдың сифатына йоғонто яһаған. Бөтә эштәр контролдә тотоласаҡ, – тип һөйләне юл хужалығы бүлеге начальнигы Антон Яковлев.\nБынан тыш, комиссия һәм Игорь Миронов Ленинград һәм Урман паркы урамдарындағы юл участкаларына барҙы. Уларҙы ремонтлау һәм төҙөү менән шулай уҡ «БашАльянсТөҙөлөш» ойошмаһы шөғөлләнгән.\n– Эштәр ҡышҡы осорҙа башҡарылғанға күрә, Урман паркы урамында ла бер нисә иҫкәрмә бар. Яҡын арала етешһеҙлектәрҙе бөтөрөү процесын башлаясаҡбыҙ. Төҙөлөшкә килешеү бар, ҡайһы бер элементтарға тейешле гарантия ғәмәлдә, бөтә ремонт эштәре ошо гарантия сиктәрендә башҡарыласаҡ. Ленинград урамы буйынса эштәрҙе ремонт планында башҡарғайныҡ, ҡоҙоҡтар, асфальт-бетон япмаһы, яһалма тигеҙһеҙлектәр буйынса иҫкәрмәләр асыҡланды. Бөгөн бригада урында, был етешһеҙлектәрҙе бөтөрөү менән шөғөлләнә, – тип һөйләне «БашАльянсТөҙөлөш» йәмғиәте директоры Андрей Пролипото.


Бығаса асылмаған бит » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Иман » Бығаса асылмаған бит\nБығаса асылмаған бит 02.03.2018 // Иман\nЭлек булған ҡайһы бер ваҡиғалар, айырым шәхестәрҙең исеме һәм эшмәкәрлеге, ҡыҙғанысҡа ҡаршы, йылдар үтеү, быуындар алмашыныу менән яйлап онотола бара. Улар яҙмаларҙа теркәлеп ҡалған осраҡта ғына, шуларҙы уҡып, хәтеребеҙ яңыра, тарихи аңыбыҙ уяна. Күптән түгел атаҡлы ғалимыбыҙ Ғайса Хөсәйеновтың шәхси архивында һаҡланған бер ҡулъяҙма китапты уҡып, үҙем өсөн заманының уҡымышлы, күренекле дин әһеле булған Муса ахун әл-Ҡыуаҡани тигән шәхесте астым. Дөрөҫөрәге, ғәрәп графикаһындағы был яҙма миндә ошо шәхескә ҡарата ҡыҙыҡһыныу уятты һәм артабанғы эҙләнеүҙәргә этәрҙе.\nҠулъяҙма Муса ахундың автографы, йәғни үҙ ҡулы менән яҙған китабы булып сыҡты. Унда бүтән кешеләр тарафынан һуңынан өҫтәлгән текстар ҙа урын алған. Китаптың эсенә һалынған айырым ҡағыҙға (шаҡмаҡ дәфтәр битенең яртыһы) ҡалтыранған ҡул менән (күрәһең, оло кеше яҙған) “Юльмухаметов Салават(т)ан Яхиивичу. Был китап тапшырыла Баимов Б.С. иҫтәлек өсөн” тигән һүҙҙәр сыймаҡланған. Тимәк, берәй ғилми командировка ваҡытында был ҡулъяҙма китапты Тарих, тел һәм әҙәбиәт институтының өлкән ғилми хеҙмәткәре, филология фәндәре кандидаты Берйән Сафа улы Байымов алып ҡайтҡан һәм, үҙе ғәрәп яҙмаһындағы ҡомартҡыларҙы уҡый белмәгәнлектән, Ғайса ағай Хөсәйеновҡа тапшырған.\n12-гә 20,5 сантиметр күләмендәге 87 ҡағыҙҙан төпләнгән был китаптың күпселек өлөшө 1894 – 1895 йылдарҙа яҙылған, ә ҡайһы бер ҡулъяҙма биттәр һуңынан өҫтәлеп беркетелгән. Уның буш ҡалған тәүге битенә күренекле Зәйнулла ишан Рәсүлев Муса бине Фәтхулла әл-Ҡыуаҡаниҙың 1904 йылдың 30 октябрендә вафат булыуы тураһында яҙып ҡалдырған. Китаптың пагинацияһы, йәғни бит һандары, юҡ ине, һәм был эште миңә башҡарырға тура килде. Археография фәнендә ҡабул ителгән талаптарға ярашлы, уларҙы 1, 1а, 2, 2а, 3, 3а… рәүешендә ҡуйып сыҡтыҡ.\nЙыйынтыҡҡа Муса ахундың бер нисә кешегә яҙған хаттарының, шулай уҡ мәшһүр шағирыбыҙ Аҡмулланың, Ғайса ахун Рәсүлевтең икешәр шиғырының күсермәләре, иҫке төрки һәм ғәрәп телдәрендәге дини яҙмалар индерелгән. Әйтергә кәрәк, Ғайса ахундың ҙур күләмле ике шиғыры ла, асылда, үҙ улына төбәп яҙылған васыятнамә булып тора. Улар төрки шиғриәтендә урта быуаттарҙан уҡ килгән традицион ҡалыпта ижад ителгән һәм тотошлайы менән өгөт-нәсихәткә ҡоролған.\n1859 йылда үткәрелгән Х халыҡ иҫәбен алыу мәғлүмәттәренә ҡарағанда (был сығанаҡтарҙы табыуҙа ярҙам күрһәткәне өсөн тарихсы-ғалим Шамил Наил улы Иҫәнғоловҡа рәхмәт белдерәм), Ырымбур губернаһы Троицк өйәҙе Ауаз (Шәрип) ауылында Фәтхулла Рәсүлевтең ике улы – Ғайса менән Муса – теркәлгән. Малайҙарҙың тәүгеһенә – 14, икенсеһенә 12 йәш булған ул саҡта (Ҡара: Башҡортостандың Милли архивы. И-138-се фонд, 2-се тасуирлама, 772-се эш, 92 – 107, 173-сө ҡағыҙҙар). Ғайса ахундың бер туған ҡустыһы Муса, тимәк, 1848 йылғы. Уларҙың атаһы Фәтхулла менән Зәйнулла ишан – бер туған ағалы-ҡустылы.\nҮҙенең атаҡлы “Аҫар” китабын 1930 йыл тирәһендә ҡабаттан өҫтәп, тултырып яҙғанда Ризаитдин Фәхретдинов, “Муса бине Фәтхулла бине Рәсүл бине Муса бине Байрамғол бине Ғашиҡ бине Солтанай бине Морадҡабул бине Тупай бине Уразғәли бине Йәкәш” тигән оҙон силсиләле исем биреп, Муса ахун тураһында ла мәғлүмәт еткерә (Ҡара: Фәхретдинов Ризаитдин. Һайланма әҫәрҙәр. Өфө: Китап, 2009, 242 – 244-се биттәр). Уның тыуған мәлен тағы ла аныҡлабыраҡ, 1848 йылдың март ахыры, тип билдәләй.\nБаҡтиһәң, шул уҡ йылдың авгусында Ғайса менән Мусаның аталары вафат булып, сабыйҙар етем ҡала. Малайҙарҙы тәрбиәләү эшен Зәйнулла ишан үҙ өҫтөнә ала, уларға “Рәсүлиә” мәҙрәсәһендә төплө белем бирә, оло тормошҡа әҙерләй. Уҡыуын тамамлағас, Муса Фәтхулла улы Ахун ауылына имам-хатип итеп тәғәйенләнә, аҙаҡ Туңғатар улысының ахуны вазифаһын башҡара, изге хаж сәфәренә барып ҡайта. Яҙмаларында нисбеһен (әҙәби псевдонимын), тыуған ырыуына бәйләп, күпселектә “әл-Ҡыуаҡани” тип күрһәтә.\nРизаитдин Фәхретдинов уның тураһында, Өфөлә ике тапҡыр булды, һәр килгәнендә оҙаҡ әңгәмәләшеп ултырҙыҡ, аҙаҡ хат яҙышып торҙоҡ, тип хәтерләй. Шулай уҡ мәғрифәтсе бер мәл Муса ахундан Зәйнулла Рәсүлев хаҡында бар белгәнен яҙып ебәреүен һорай, һәм был үтенес үтәлә: биш-алты биттә ишандың тормошо, эшмәкәрлеге тураһында ентекле бәйән ҡылына. Аҙаҡ 1917 йылда Ырымбурҙа сыҡҡан “Шәйех Зәйнулла хәҙрәттең тәржемәи хәле” (“Шәйех Зәйнулла хәҙрәттең тормош юлы”) тигән китабына мәғрифәтсе-ғалим был яҙмаларҙы айырым бүлек итеп индерә, атаҡлы шәхескә бәйле иң күп мәғлүмәтте баяғы хаттан алғанлығын әйтеп үтә. Тимәк, бөйөк ишан тураһында белгәндәребеҙ өсөн иң элек Муса ахун әл-Ҡыуаҡаниға бурыслыбыҙ.\nХалыҡ араһында ҙур абруй, хөрмәт ҡаҙанған был шәхес 1904 йылдың 27 октябрендә – 57 йәшендә – баҡыйлыҡҡа күсә һәм Ахун ауылы зыяратында ерләнә. Был ваҡытта әрме хеҙмәтен үтәгән Ғайса ахун ҡустыһының үлемен бик ауыр кисерә, уға арнап шиғыр ҙа ижад итә. Мәғлүм булыуынса, халҡыбыҙҙың милли байлығына әүерелгән данлыҡлы “Илсе Ғайса” (икенсе исеме – “Ғайса ахун”) йыры нәҡ ошо легендар шәхескә бәйле.\nҮрҙә әйтелгәнсә, үҙенең ҡулъяҙма китабына, ағаһы Ғайсаның ике васыятнамәһенән тыш, Муса ахун әл-Ҡыуаҡани Аҡмулланың ике шиғырын теркәгән. Уларҙың береһе исемһеҙ, икенсеһе “Кәламе Аҡмулла” (“Аҡмулла һүҙе”) тип атала. Башта тәүгеһенең тексын килтерәйек:\nКиң япан тар булады, ҡаза килсә,\nЮҡ ғәйеп бар булады, жаза килсә,\nҠәдере иманның аман чаҡта\nБашыңдан ғаҡыл китәр, бола килсә.\nБоланы күреп ҡалған асыл затлар,\nҠазадан тар-мар булған алтын\nДошманның бәлә (а)ударған\nКителгән пулат ҡылыч мәрүрд\nҺәр кемгә бер сәбәптән афәт булған,\nЯхшыға булса тағын нахаҡ булған.\nҠарышҡан бер солтанға ҡаршы\nХәбестә имам Әғзәм вафат булған.\nҠайғылы бәндәсенә Ходай жаҡын,\nЖылатыр бәндәсенең асыл затын.\nҺәр кемне артыҡ сөйсә – артыҡ\nДустының ишетмәк булып\nТотҡон булып ғәзиз Йософ ҡанча\nЧығарып ағалары ҡол дип сатты.\nБындан суң Зөләйхәнең жалә илән\nЗинданда ун ике йыл жафа тартты.\nТаушалды ҡайғы берлән ғаҡыл-хәтер,\nЭчемдә ҡайғы-хәсрәт тулып жатыр.\nШулай ятып Аҡмулла бичараңыз\nТирәндә әйләндереп сүз ҡусҡатыр.\nКүренеүенсә, был – үҙенә күрә теүәл шиғыр. Йөкмәткеһенән сығып, уны авторҙың тотҡонлоҡта саҡта яҙғанын шәйләп була. Сағыштырма анализ яһағас, шиғырҙың “Урыным – зиндан” тигән әҫәрҙең урта өлөшө икәнлеге асыҡланды. Күрәһең, Аҡмулла 1867 – 1871 йылдарҙа Троицк төрмәһендә ултырғанда тәүҙә әлеге шиғырҙы яҙған, аҙағыраҡ уны тулыландырып, байытып, яңы әҫәр ижад иткән. Тәүге варианттағы өсөнсө-дүртенсе строфаларҙы бөтөнләй үҙгәрткән: “Урыным – зиндан”да улар урынына түбәндәге юлдар килә (өҙөк 1981 йылда Ә.Х. Вилданов әҙерләп сығарған “Аҡмулла. Шиғырҙар” китабынан алынды; 66-67-се биттәр):\nӘҫәре аҫыл һүҙҙең балдай татыр,\nБыл ерҙә күңел ҡурҡаҡ,\nАҡ йәне нахаҡ көйгән бисарағыҙ\nАҡрын ҡисса ҡылып һулҡылдатыр.\nБәндәне ризыҡ тигән ҡыймылдатыр,\nСәселгән ризығы булһа, йөрөп ятыр.\nҺәр бәндә күрәһене күрмәй ҡалмаҫ,\nКәрәк солтан булһын,\nШулай итеп, яңы табылған ҡулъяҙма “Урыным – зиндан” әҫәренең ижад ителеү рәүешен, тарихын анығыраҡ күҙ алдына килтерергә мөмкинлек бирә, әҙиптең ижад лабораторияһын ентеклерәк өйрәнеүгә булышлыҡ ҡыла.\nШағирҙың ҡулъяҙмала теркәлеп ҡалған икенсе әҫәре “Кәламе Аҡмулла” иһә – бөгөнгө уҡыусыға бөтөнләй таныш булмаған шиғыр. Ни өсөн тигәндә, ул бөйөк мәғрифәтсенең бығаса Өфөлә, Алматыла һәм Ҡазанда сыҡҡан йыйынтыҡтарының береһенә лә индерелмәгән, ижадына бәйле һис ниндәй ғилми хеҙмәттә телгә алынмаған. Ҡыҙғанысҡа ҡаршы, шиғырҙың ҡайһы бер өлөштәре юйыла төшкән, шунлыҡтан асыҡ уҡыу мөмкинлеге юҡ. Бына ул текст:\nСүз сөйлә, ай Аҡмулла, заманыңда,\nБасыңның, тән сәләмәт әманында,\nХолҡыңның, чыҡса жаман, күңелен\nБар булса өлге сүзләр хәбәреңдә.\nҠулыма ҡәләм алдым, күңелем\nТормаҡ жуҡ бында сурға Хаҡтан\nБер көне әжәл уғы килсә житеп,\nСаудасын китәр тастап\nЖегеттәр жетсә, аҡылың талап\nҠылмаңыз асымай торған асты буйға,\nОлауға күбдүң күңлен ҡылдым миҫал,\nҠур басып, бул сүземде салып ҡуйма.\nӘдәм зат ҡулдан килмәс эсте\nМаҡсаты уның менән төс булмайды,\nУйласаң ғибрәт алып осындайдан,\nБотаҡсыз ағасҡа да ҡос ҡунмайды.\nБелсәңез, һәр нәрсәгә сәбәп кәрәк,\nҺәр затның үз-үзенә бер ди ҡорәк (?),\nҠул, аяҡ, тел менән жаҡ күз бән ҡолаҡ,\nБарына жан мән тәнгә бердәй күмәк.\nӘдәмгә монча төрле бирде ҡором,\nТерелек донъя менән иткән урын,\nСәләмәт жаның тәндә сөрерсең\nКүрәрсең ни сифатлы иттең\nБәндәнең ҡыйнасын тәкре жундыр,\nЖаратҡан жан мәхлүген үзе\nҠанча хәстәкемә кәтеккә көлсәң\nСаңрау, аҡсаҡ, чулаҡ, телсезлә күз.\nХодайға һич мөшкел ис имәс ҡыйн,\nҠылсаң да ҡанча гонаһ хаҡиҡәт сыйн,\nБары иҙем ҡөдрәте мән ҡылса рәхем,\nТас иреп, сачыла тимер төзөп(?).\nӘгәр дә ҡөдрәт мән ҡылса ҡәһәр,\nЖуҡ булар ғалимдәге жанда жануар,\nЖир тамырда тартылып,\nДаръяның сыуы ҡороп, тау ҡузғалыр.\nОшондай холоҡ эчендә ғәжәйеп күп,\nБулмая осолардан алсаҡ бәһәр.\nТөзәтте нөшҡәмездә әдәм сайлап,\nЕбәрде донъяға намаз сайлап,\nҠарасаң, ҡанча даръя озон мән сай,\nТаулардан ағып жатыр болаҡ ҡайнап.\n1316 фи сәфәрәгир.\nКүренеүенсә, 1316 һижри, Ҡояш календары буйынса 1899 йылда ҡағыҙға күсерелгән был шиғырҙа нәғеҙ башҡорт лексикаһы ҡаҙаҡ һүҙҙәре һәм һүҙбәйләнештәре менән ныҡ үрелеп килә. Ғөмүмән, байтаҡ ғүмерен шул халыҡ араһында үткәргән Аҡмулла күп кенә шиғырын уларҙың телендә яҙып ҡалдырған. Әлеге фәлсәфәүи-дидактик һыҙатлыһын да, моғайын, дала ҡыҙырған йылдарында ижад иткәндер. Ошо уңайҙан “Аҡмулла Уфа шәһәрендә” тигән яҙмаһында Ризаитдин Фәхретдинов, “үҙе ҡаҙаҡ араһында йөрөп (әҫәрҙәрендә) яҡшы ғына ҡаҙаҡлашҡан булһа ла, һүҙендә артыҡ ҡаҙаҡлашмай, бөрйән вә үҫәргән башҡорттарынан айырмаһыҙ рәүештә һөйләшәлер ине”, тип белдергән (Ҡара: Фәхретдинов Ризаитдин. Һайланма әҫәрҙәр. Өфө: Китап, 2009, 157-се бит).\nШулай итеп, Муса ахун әл-Ҡыуаҡаниҙың был ҡулъяҙма китабы киң күләмдәге уҡыусыларға ғына түгел, әҙәбиәт белгестәренә лә Аҡмулла ижадының әлегәсә билдәһеҙ ҡала килгән яңы биттәрен аса.\nфилология фәндәре докторы.


"Ыуылдырыҡ" операцияһының тәүге һөҙөмтәләре иғлан ителде | Новости Башкортостана\n16.05.2016 в 23:54 \_\_ Общество \_\_ 570\nПолиция хеҙмәткәрҙәре һәм балыҡсылыҡ инспекторҙары 1 майҙан башлап республика һыу ятҡылыҡтарында 500-ҙән ашыу рейд уҙғарған. 250-гә яҡын ау, 133 башҡа төр тыйылған ҡулайлама, 600 тонна балыҡ тартып алынған. Законһыҙ балыҡ тотоуға бәйле 2 енәйәт эше ҡуҙғатылған. Балыҡ тотоу ҡағиҙәләрен боҙоусыларға 5 мең һумға тиклем штраф янай. Айырыуса ҙур күләмдә зыян өсөн был сумма 300 мең һумға етеүе мөмкин. Шулай уҡ ярты йылға иректән мәхрүм итеүҙәре ихтимал. Башҡортостанда "Ыуылдырыҡ" операцияһы 10 июнгә тиклем барасаҡ. Һыу ятҡылыҡтарында күпләп балыҡ тотоу 15 апрелдән тыйылды. 1 майҙан һәүәҫкәр балыҡсыларға ла сикләүҙәр ғәмәлгә инде. Фәҡәт ярҙан бер генә ҡармаҡ һалырға рөхсәт ителә.


Бәхеткә юл ҡайҙан башлана? » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Иман » Бәхеткә юл ҡайҙан башлана?\nБәхеткә юл ҡайҙан башлана? 13.07.2018 // Иман\nРеспубликабыҙҙа ауылдарҙың күбеһе, әл-хәмдү лил-ләһ, йылдан-йыл матурлана, төҙөкләндерелә. Был, һис шикһеҙ, халҡыбыҙҙың хеҙмәт һөйөүсәнлеге, сәмле, ғәмле булыуы, тыуған ерен яратыуының сағылышы. Шәжәрә, “Һаумыһығыҙ, ауылдаштар!” байрамдары алдынан төйәктәребеҙ айырыуса йәмләнеп ҡала. Ерҙәштәрҙең, нәҫелдәштәрҙең, тамырҙарҙың ҡәҙерен белгәндәргә Аллаһ Тәғәлә юллаған оло бәрәкәттер был.\nМәғлүм ки, Исламда төҙөклөккә, матурлыҡҡа, таҙалыҡҡа ҙур әһәмиәт бирелә. Мосолмандың күңеле пак, саф, кейеме, йорто, ишек алды күркәм, йыйнаҡ булырға тейеш. Пәйғәмбәребеҙ Мөхәммәт ғәләйһис-сәләм дә шуға саҡырған. Билдәле булыуынса, таҙа, төҙөк ерҙә сәләмәтлек була, ә һаулыҡ Исламда иң юғары урынға ҡуйылған. Тимәк, йорттарҙың төҙөк, ишек алдының, урамдарҙың таҙа булыуы – динебеҙҙең бер өлөшө. Битарафлыҡ, ялҡаулыҡ сәбәпле бысранған, емерек урында төрлө ауырыу башлана.\n“Кешенең бәхете – йортоноң күркәм, яҡты булыуында”, – тигән пәйғәмбәребеҙ Мөхәммәт ғәләйһис-сәләм үҙенең мөбәрәк хәҙисендә. Өй төҙөү, балаларҙы иркен, уңайлы шарттарҙа тәрбиәләү – Исламда бөйөк тәғлимәттәрҙең береһе. Матур, нурлы өйҙә – һәр саҡ тыныслыҡ. Әҙәм балаһы бындай “ҡәлғә”лә күңеленә рәхәтлек табып, рух, дәрт, көс туплап йәшәй. Өйҙө ҡояшҡа ҡаратып урынлаштырыу ҙа тормош-көнкүрештә мөһим урын тота. Яҡтылыҡ төшмәгән йортта төрлө сир тамыр йәйә, хатта ки гөл дә үҫмәй.\nМатурлыҡ, уңайлы шарттар, һис шикһеҙ, ғаиләнең ныҡлығына, балаларҙың тәрбиәлелегенә нигеҙ һала. Ир кешенең – хужаның – үҙ бурыстарын лайыҡлы үтәүе хаҡында һөйләй был. Бөтөн тырышлыҡты, оҫталыҡты, ихласлыҡты һалып төҙөгән йортта балалар ҙа бәләкәйҙән яҡтыға ынтылып, төрлө һөнәр үҙенсәлектәренә төшөнөп, эшкә өйрәнеп үҫә. “Атанан күргән – уҡ юнған” тигәндәй, ошондай шарттарҙа буй еткергән улдар киләсәктә үҙҙәре лә күркәм йорттар төҙөп, ғаиләһен уңайлылыҡта йәшәтә. Хәстәрлектә үҫкән ҡыҙҙар ҙа күркәм тәрбиәне артабан дауам итә. Ә иҫке, ҡарауһыҙ өйҙә, йәмһеҙ урамда үҫкән бала киләсәктә ниндәй булыр?\nМатурлыҡ йәһәт тиҙ таралыусан: төҙөк йорт-ихатаға ҡарап башҡа хужалар ҙа үҙенекен йәмләндерергә тырыша. Тап ошондай сәм, ғәм йәшәтә бөгөнгө ауылдарҙы. Уртаҡ йорт – тыуған төйәк – шулай нурлана, заманса үҫеш ала, тамыры нығына.\n“Эште мәңге һаҡланырлыҡ итеп, еренә еткереп башҡарығыҙ, – тигән пәйғәмбәребеҙ Мөхәммәт ғәләйһис-сәләм үҙенең мөбәрәк хәҙисендә. – Мәҫәлән, ғибәҙәтте “был – ахырғы ғәмәлем” тигән уйҙа бар күңелегеҙҙе һалып ҡылығыҙ”. Төҙөлөштөң дә, әлбиттә ки, хуш күңелдән, шартына килтереп, рәхәтләнеп йәшәрлек, рәхмәт әйтерлек итеп башҡарылыуы мөһим. Сифат бар икән, бәрәкәт арта.\nЙорттарҙың, ишек алдарының, урамдарҙың төҙөклөгө, таҙалығы – күңел бөтөнлөгөнөң, имен тормоштоң нигеҙе. Бәләкәй Ватаның ниндәй – олоһо ла шундай. Йорттан, тыуған төйәктән башланған күркәмлек бөтөн донъяны яҡтырта. Пәйғәмбәребеҙҙең “Ватанды һөйөү – имандың бер өлөшө” тигән һүҙҙәренең хаҡлығын йәнә бер ҡат раҫлай был.


Гәзиттең номеры: 35-36 » Гәзиттең номеры: 35-36 » Яйыҡ гәзите | Газета Яик\nЯйыҡ гәзите » Гәзиттең номеры: 35-36\nӘсә һөтөнә тиң\nГрек мифтары буйынса, ярҙамға мохтаж, сабый Зевсты Крит утрауы мәмерйәһендә Амалфея кәзәһе үҙ һөтө менән имеҙеп, үлемдән ҡотҡарып алып ҡала. Кәзә һөтөнөң файҙалы сифаттары борон-борондан билдәле булған. Авиценна яҙмалары буйынса, Боронғо Римдә уның менән талаҡты дауалағандар. Ҡара ҡылауға ҡаршы - кунжут, дизентерияға - арпа ҡушылған ҡайнатманы файҙаланғандар. Клеопатра иһә был эсемлекте йәшәреү маҡсатында ҡулланған: кәзә һөтө менән йыш ванна ингән кешеләрҙең тиреһе йәшәрә, ваҡ йыйырсыҡтары шымара, пигмент таптары юғала.\n1960 йылда Парижда балалар табиптарының Бөтә донъя конгресында кәзә һөтө сабыйҙарға әсә һөтөн алмаштырырлыҡ берҙән-бер тәбиғи эсемлек, тип таныла. Кәзә бәрәсе тыуғанда 2,5-5 килограмм тарта, кеше лә донъяға ошо ауырлыҡта килә. Тимәк, кәзә һөтө майҙың ауырлығы, составы яғынан тап ошо ауырлыҡтағы организм өсөн иң ҡулайы. Ә быҙау тыуғанда 30-35 килограмм була, һыйыр һөтө ошо ауырлыҡтағы кәүҙәне туҡландырыр өсөн яраҡлы.\nКәзә һөтө аллергияны дауалау өсөн дә киң ҡулланыла. Уның составында иммуноглобулин бар, шуға күрә ул күп ауырыуҙарҙы, шул иҫәптән туберкулезды ла дауаларға һәләтле. Иммунитеты ҡаҡшаған кешегә был эсемлек үтә файҙалы.\nМиҙалдар сыңы тынмаһын06.04.2015\nБөйөк Ватан һуғышы ветерандарына, тыл хеҙмәткәрҙәренә Еңеүҙең 70 йыллығы айҡанлы юбилей миҙалдарын тапшырыу дауам итә. Район биләмәләрендә лә был сара яҡшы ойошторолған. Көн һайын тиерлек ауылдарҙан һөйөнөслө хәбәрҙәр алабыҙ. Күптән түгел ахундар шылтыратып шатлыҡтары менән бүлеште.\n- Ауылыбыҙҙа 64 ветеран бар, өсөһө һуғыш ветераны. 24 март уларҙы мәҙәниәт йортона саҡырып тәбрикләнек. Район депутаты Амур Зәйнуллин, ауыл хакимиәте башлығы Әмир Харисов, ветерандар Советы рәйесе Эльбрус Әитов юбилей миҙалдары менән бүләкләне. Ҡыҙғанысҡа ҡаршы, 32-һе килә алманы, уларға миҙалдарҙы өйҙәренә барып тапшырасаҡбыҙ. Ветерандарыбыҙ үҙҙәрен онотмағанға ихлас ҡыуандылар, - ти ауыл хакимиәте белгесе Энже Әҙелгәрәева.\nҠалала йәшәүсе ветерандар ҙа иғтибарһыҙ ҡалмай. Ошо көндәрҙә район хакимиәте башлығы Фәрит Дәүләтгәрәев Үзбәк Бузыкаев, Шәүкәт Ильясов, Зәйтүнә Уралбаева һәм Нәсимә Фәтхуллиналарға юбилей миҙалдарын өйҙәренә алып барып тапшырҙы.\nХакимиәт башлығын һәр йортта әйҙүкләп ҡаршыланылар. Ветерандар 90 йәштәрен ашаҡлап үтеүгә ҡарамаҫтан, һаман сафта ҡалалар. Ошо йәшкә етеп, юбилейлы Еңеү яҙын ҡаршы алғандарына шөкөр ҡылалар.


Рөстәм Хәмитов: «Башҡортостанда «май указдары»ның төп положениелары үтәлгән» // Сәйәсәт | новости башинформ.рф\nРөстәм Хәмитов: «Башҡортостанда «май указдары»ның төп положениелары үтәлгән»\n16:23, 14 мая 2015 Сәйәсәт\nРөстәм Хәмитов: «Башҡортостанда «май указдары»ның төп положениелары үтәлгән» Фото: Андрей Старостин\nӨФӨ, 2015 йыл, 14 май. /«Башинформ» мәғлүмәт агентлығы, Илья Спиридонов/.\n14 майҙа Республика йортонда Башҡортостан Башлығы Рөстәм Хәмитов Рәсәй Президентының 2012 йылдың 7 майындағы указдарының үтәлеше буйынса кәңәшмә үткәрҙе. Унда Башҡортостан Хөкүмәте ағзалары һәм Дөйөм Рәсәй халыҡ фронты вәкилдәре ҡатнашты.\nРөстәм Хәмитов ошо указдарҙы ғәмәлгә ашырыу республика Хөкүмәте өсөн бик мөһим тип билдәләне. Һәр позиция буйынса ҙур эш башҡарыла.\n— Әгәр һуңғы өс йылдағы эш йомғаҡтарын баһалағанда, указдарҙың төп положениелары үтәлгән, — тип һыҙыҡ өҫтөнә алды төбәк етәксеһе. — Әлбиттә, Хөкүмәттең әүҙем эшмәкәрлеген талап иткән айырым позициялар ҙа бар. Әммә Рәсәй Хөкүмәте Башҡортостанда алып барылған эште ыңғай баһалай. Был уҡытыусыларҙың, табиптарҙың, социаль өлкә хеҙмәткәрҙәренең эш хаҡын арттырыуға, торлаҡ-коммуналь хужалыҡтағы, төҙөлөш тармағындағы яҡшы үҙгәрештәргә бәйле мәсьәләләргә ҡағыла.\nТеги: май указдары,бр башлығы